ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 176/2012 ΤΗΣ ΕΠΙΤΡΟΠΉΣ της 1ης Μαρτίου 2012 για την τροποποίηση των παραρτημάτων Β, Γ και Δ της οδηγίας 90/429/ΕΟΚ του Συμβουλίου για τον καθορισμό των απαιτήσεων υγειονομικού ελέγχου για τη βρουκέλλωση και τη νόσο Aujeszky (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 90/429/ΕΟΚ του Συμβουλίου, της 26ης Ιουνίου 1990, για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων (1), και ιδίως το άρθρο 17, Εκτιμώντας τα ακόλουθα: (1) Η οδηγία 90/429/ΕΟΚ θεσπίζει τους όρους υγειονομικού ελέγχου που διέπουν τις ενδοενωσιακές συναλλαγές και τις εισαγωγές σπέρματος χοίρων από τρίτες χώρες. (2) Η οδηγία 90/429/ΕΟΚ προβλέπει ότι το σπέρμα που προορίζεται για συναλλαγές πρέπει να έχει συλλεγεί από χοίρους των οποίων η κατάσταση της υγείας είναι σύμφωνη με το παράρτημα Β της εν λόγω οδηγίας. Το κεφάλαιο I του παραρτήματος Β ορίζει τους όρους τους οποίους πρέπει να πληρούν τα ζώα πριν εισαχθούν στα εγκεκριμένα κέντρα συλλογής σπέρματος. Το κεφάλαιο II του εν λόγω παραρτήματος ορίζει τις υποχρεωτικές συνήθεις εξετάσεις για τα ζώα που διαμένουν σε εγκεκριμένα κέντρα συλλογής σπέρματος. (3) Επιπλέον, η οδηγία 90/429/ΕΟΚ προβλέπει ότι το σπέρμα που προορίζεται για συναλλαγές πρέπει να έχει συλλεγεί, κατεργαστεί, αποθηκευτεί και μεταφερθεί σύμφωνα με το παράρτημα Γ της εν λόγω οδηγίας. Το εν λόγω παράρτημα ορίζει τους όρους τους οποίους πρέπει να πληροί το σπέρμα που συλλέγεται σε εγκεκριμένα κέντρα συλλογής σπέρματος και που προορίζεται για το ενδοκοινοτικό εμπόριο. Το σημείο 4 του παραρτήματος Γ της οδηγίας 90/429/ΕΟΚ προβλέπει ότι τα κράτη μέλη μπορούν να απαγορεύουν την εισαγωγή σπέρματος από κέντρα συλλογής όπου γίνονται δεκτοί κάπροι που εμβολιάζονται κατά της νόσου Aujeszky, στην επικράτειά τους ή σε μια περιφέρειά της, όταν αυτή έχει αναγνωριστεί ως απαλλαγμένη από τη νόσο Aujeszky. (4) Τέλος, το παράρτημα Δ της οδηγίας 90/429/ΕΟΚ καθορίζει ένα υπόδειγμα υγειονομικού πιστοποιητικού για τις συναλλαγές του εν λόγω εμπορεύματος. (5) Η απόφαση 2008/185/ΕΚ της Επιτροπής, της 21ης Φεβρουαρίου 2008, για παροχή συμπληρωματικών εγγυήσεων κατά το ενδοκοινοτικό εμπόριο χοίρων όσον αφορά τη νόσο Aujeszky (ψευδολύσσα) και για τα κριτήρια σχετικά με την παροχή στοιχείων για αυτή τη νόσο (2), θέτει συμπληρωματικές εγγυήσεις που ισχύουν για το ενδοκοινοτικό εμπόριο χοίρων όσον αφορά τη νόσο Aujeszky. Για λόγους συνέπειας της ενωσιακής νομοθεσίας, οι απαιτήσεις υγειονομικού ελέγχου που ισχύουν για τα άρρενα χοιροειδή δότες και το σπέρμα τους, οι οποίες ορίζονται στο παράρτημα Β της οδηγίας 90/429/ΕΟΚ πρέπει να ευθυγραμμίζονται με την απόφαση 2008/185/ΕΚ. (6) Ομοίως, πρέπει να ενσωματωθεί διάταξη στο σημείο 4 του παραρτήματος Γ της οδηγίας 90/429/ΕΟΚ, η οποία θα υποχρεώνει τα κράτη μέλη να ενημερώνουν τα υπόλοιπα κράτη μέλη και την Επιτροπή όταν κάνουν χρήση του δικαιώματός τους να απαγορεύουν την εισαγωγή σπέρματος χοίρων που παράγεται στα κέντρα συλλογής σπέρματος στα οποία διαμένουν χοίροι εμβολιασμένοι κατά της νόσου Aujeszky. (7) Η Επιτροπή ζήτησε από την Ευρωπαϊκή Αρχή για την Ασφάλεια των Τροφίμων (EFSA) να προβεί σε εκτίμηση της καταλληλότητας της δοκιμής διά βρουκελλικού αντιγόνου εντός ρυθμιστικού διαλύματος (δοκιμή rose bengal), η οποία επί του παρόντος είναι η μόνη εγκεκριμένη δοκιμή για τη διάγνωση της βρουκέλλωσης που ορίζεται στο παράρτημα Β της οδηγίας 90/429/ΕΟΚ, και να εκδώσει επιστημονική γνώμη σχετικά με την καταλληλότητα άλλων διαθέσιμων διαγνωστικών δοκιμών προς συμπερίληψη στο εν λόγω παράρτημα. (8) Στις 5 Ιουνίου 2009 η EFSA εξέδωσε επιστημονική γνώμη της ομάδας για την υγεία και την καλή μεταχείριση των ζώων (AHAW) έπειτα από αίτημα της επιτροπής για τη βρουκέλλωση των χοίρων (Brucella suis) (3). Η EFSA κατέληξε στο συμπέρασμα ότι μια ανταγωνιστική ενζυμοσύνδετη ανοσοπροσροφητική δοκιμή (cELISA) και μια έμμεση ενζυμοσύνδετη ανοσοπροσροφητική δοκιμή (iELISA) για τον εντοπισμό αντισωμάτων στη βρουκέλλωση των χοίρων δύναται να ληφθεί υπόψη για τον έλεγχο χοίρων-δοτών με στόχο την εισαγωγή τους στα κέντρα συλλογής σπέρματος και τη διενέργεια υποχρεωτικών συνήθων εξετάσεων κατά την παραμονή ή την έξοδό τους από τα εν λόγω κέντρα. Συνεπώς, οι εν λόγω δοκιμές πρέπει να περιλαμβάνονται στο παράρτημα Β της οδηγίας 90/429/ΕΟΚ μαζί με την τρέχουσα δοκιμή διά βρουκελικού αντιγόνου εντός ρυθμιστικού διαλύματος (δοκιμή rose bengal). (9) Επιπλέον, είναι απαραίτητη η αναθεώρηση του πρωτοκόλλου που προβλέπεται στο κεφάλαιο I του παραρτήματος Β της οδηγίας 90/429/ΕΟΚ για τον αποκλεισμό ή την επιβεβαίωση υποψίας βρουκέλλωσης κατά την εισαγωγή ζώων στα κέντρα συλλογής σπέρματος και την πρόβλεψη, στο κεφάλαιο II του εν λόγω παραρτήματος, ότι η αποκατάσταση του υγειονομικού καθεστώτος ενός κέντρου συλλογής σπέρματος πρέπει να διενεργείται υπό την ευθύνη της αρμόδιας αρχής ενός κράτους μέλους. (10) Είναι επίσης απαραίτητη η ευθυγράμμιση του υποδείγματος υγειονομικού πιστοποιητικού για το ενδοκοινοτικό εμπόριο σπέρματος χοίρων που προβλέπεται στο παράρτημα Δ της οδηγίας 90/429/ΕΟΚ με τις τροποποιήσεις των παραρτημάτων Β και Γ. Το υπόδειγμα πιστοποιητικού υγείας των ζώων πρέπει επίσης να παρουσιάζεται σύμφωνα με την τυποποιημένη διάταξη των κτηνιατρικών πιστοποιητικών που περιλαμβάνονται στον κανονισμό (ΕΚ) αριθ. 599/2004 της Επιτροπής, της 30ής Μαρτίου 2004, σχετικά με την καθιέρωση εναρμονισμένου υποδείγματος πιστοποιητικού και απολογισμού επιθεώρησης για το ενδοκοινοτικό εμπόριο ζώων και προϊόντων ζωικής προέλευσης (4). (11) Ως εκ τούτου, τα παραρτήματα Β, Γ και Δ της οδηγίας 90/429/ΕΟΚ πρέπει να τροποποιηθούν αναλόγως. (12) Για να αποφευχθούν διαταραχές του εμπορίου, θα πρέπει να επιτρέπεται η χρήση υγειονομικών πιστοποιητικών που έχουν εκδοθεί σύμφωνα με το παράρτημα Δ της οδηγίας 90/429/ΕΟΚ, πριν την εισαγωγή των τροποποιήσεων του παρόντος κανονισμού, κατά τη διάρκεια μεταβατικής περιόδου υπό ορισμένες προϋποθέσεις. (13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα Β, Γ και Δ της οδηγίας 90/429/ΕΟΚ αντικαθίστανται από το κείμενο που ορίζεται στο παράρτημα του παρόντος κανονισμού. Άρθρο 2 Για μια μεταβατική περίοδο έως την 31η Ιουλίου 2012, τα κράτη μέλη δύνανται να επιτρέπουν τις συναλλαγές σπέρματος χοίρων που συνοδεύονται από υγειονομικό πιστοποιητικό το οποίο εκδίδεται το αργότερο έως την 31η Μαΐου 2012, σύμφωνα με το υπόδειγμα που ορίζεται στο παράρτημα Δ της οδηγίας 90/429/ΕΟΚ, κατά την εκδοχή του πριν τις τροποποιήσεις που εισάγονται με τον παρόντα κανονισμό. Άρθρο 3 Ο παρών κανονισμός αρχίζει να ισχύει την εικοστή ημέρα από την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουνίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Μαρτίου 2012.

Πολιτική για την υγεία

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 14ης Δεκεμβρίου 2011 για τον καθορισμό της θέσης που πρέπει να λάβει η Ευρωπαϊκή Ένωση στα αρμόδια όργανα του Παγκόσμιου Οργανισμού Εμπορίου όσον αφορά την προσχώρηση της Ρωσικής Ομοσπονδίας στον ΠΟΕ (2012/17/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207, σε συνδυασμό με το άρθρο 218 παράγραφος 9, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Τον Ιούνιο του 1993 η κυβέρνηση της Ρωσικής Ομοσπονδίας υπέβαλε αίτηση προσχώρησης στη συμφωνία του Μαρακές για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας. (2) Στις 16 Ιουνίου 1993 συγκροτήθηκε ομάδα εργασίας για την προσχώρηση της Ρωσικής Ομοσπονδίας, με σκοπό την επίτευξη συμφωνίας όσον αφορά όρους προσχώρησης αποδεκτούς από τη Ρωσική Ομοσπονδία και από όλα τα μέλη του ΠΟΕ. (3) Η Επιτροπή, εξ ονόματος της Ένωσης, έχει διαπραγματευτεί μια σφαιρική δέσμη υποχρεώσεων ανοίγματος της αγοράς και άλλων κανονιστικών δεσμεύσεων εκ μέρους της Ρωσικής Ομοσπονδίας που ικανοποιούν τα αιτήματα της Ένωσης, είναι συνεπείς προς τους στόχους της και συνάδουν με το επίπεδο ανάπτυξης της Ρωσικής Ομοσπονδίας. (4) Οι δεσμεύσεις αυτές ενσωματώνονται τώρα στο πρωτόκολλο προσχώρησης της Ρωσικής Ομοσπονδίας στον ΠΟΕ. (5) Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Ρωσικής Ομοσπονδίας. (6) Επομένως, το πρωτόκολλο προσχώρησης θα πρέπει να εγκριθεί. (7) Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνούνται μεταξύ του προσχωρούντος μέλους και του ΠΟΕ και ότι η υπουργική συνδιάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV παράγραφος 2 της συμφωνίας για την ίδρυση του ΠΟΕ ορίζει ότι στα διαστήματα μεταξύ των συνόδων της υπουργικής συνδιάσκεψης, τις αρμοδιότητες αυτής αναλαμβάνει το Γενικό Συμβούλιο. (8) Συνεπώς, είναι απαραίτητο να καθοριστεί η θέση που θα λάβει η Ένωση στα σχετικά όργανα του ΠΟΕ, είτε πρόκειται για την υπουργική συνδιάσκεψη είτε για το Γενικό Συμβούλιο, όσον αφορά την προσχώρηση της Ρωσικής Ομοσπονδίας στον ΠΟΕ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η θέση που πρέπει να λάβει η Ευρωπαϊκή Ένωση στα αρμόδια όργανα του Παγκόσμιου Οργανισμού Εμπορίου όσον αφορά την προσχώρηση της Ρωσικής Ομοσπονδίας στον ΠΟΕ είναι να εγκρίνει την προσχώρηση. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Γενεύη, 14 Δεκεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Διεθείς οργανισμοί


ΑΠΌΦΑΣΗ ΤΟΥ ΣΥΜΒΟΥΛΊΟΥ της 6ης Ιουνίου 2011 σχετικά με τη θέση που θα λάβει η Ευρωπαϊκή Ένωση στη Μεικτή Επιτροπή του ΕΟΧ για την τροποποίηση του παραρτήματος VI (Κοινωνικές ασφαλίσεις) και του πρωτοκόλλου 37 της συμφωνίας για τον ΕΟΧ (2011/407/EE) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 48 σε συνδυασμό με το άρθρο 218 παράγραφος 9, Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο (1), και ιδίως το άρθρο 1 παράγραφος 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το παράρτημα VI της συμφωνίας για τον Ευρωπαϊκό Οικονομικό Χώρο («συμφωνία για τον ΕΟΧ») περιέχει ειδικές διατάξεις και ρυθμίσεις σχετικά με τις κοινωνικές ασφαλίσεις και το πρωτόκολλο 37 περιλαμβάνει κατάλογο επιτροπών στις οποίες συμμετέχουν τα κράτη ΕΟΧ ΕΖΕΣ. (2) Πρέπει να συμπεριληφθεί στη συμφωνία για τον ΕΟΧ ο κανονισμός (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (2), ο κανονισμός (ΕΚ) αριθ. 988/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τροποποίηση του κανονισμού (ΕΚ) αριθ. 883/2004 για το συντονισμό των συστημάτων κοινωνικής ασφάλειας και τον καθορισμό του περιεχομένου των παραρτημάτων του (3), και ο κανονισμός (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (4). Επιπρόσθετα, πρέπει να συμπεριληφθεί σειρά αποφάσεων και συστάσεων της διοικητικής επιτροπής. Επιπλέον, το πρωτόκολλο 37 πρέπει να τροποποιηθεί προκειμένου να συμπεριληφθεί στον κατάλογο επιτροπών η διοικητική επιτροπή για τον συντονισμό των συστημάτων κοινωνικής ασφάλειας [κανονισμός (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου]. (3) Επομένως, είναι αναγκαίο να τροποποιηθεί το παράρτημα VI και το πρωτόκολλο 37 της συμφωνίας για τον ΕΟΧ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο μόνο Η θέση που θα λάβει η Ευρωπαϊκή Ένωση στη Μεικτή Επιτροπή του ΕΟΧ για την προτεινόμενη τροποποίηση του παραρτήματος VI - Κοινωνικές ασφαλίσεις - και του πρωτοκόλλου 37 της συμφωνίας για τον ΕΟΧ βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση. Βρυξέλλες, 6 Ιουνίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Κοινωνική ασφάλιση

Κοινωνική προστασία

ΚΟΙΝΩΝΙΚΑ ΘΕΜΑΤΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 410/2012 ΤΟΥ ΣΥΜΒΟΥΛΊΟΥ της 14ης Μαΐου 2012 για την εφαρμογή του άρθρου 32 παράγραφος 1 του κανονισμού (ΕΕ) αριθ. 36/2012 σχετικά με περιοριστικά μέτρα λόγω της κατάστασης στη Συρία ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής 'Ενωσης, Έχοντας υπόψη τον κανονισμό (ΕΕ) αριθ. 36/2012 του Συμβουλίου (1), και ιδίως το άρθρο 32 παράγραφος 1. Εκτιμώντας τα ακόλουθα: (1) Στις 18 Ιανουαρίου 2012 το Συμβούλιο εξέδωσε τον κανονισμό (ΕΕ) αριθ. 36/2012. (2) Λόγω της σοβαρότητας της κατάστασης στη Συρία και σύμφωνα με την εκτελεστική απόφαση 2012/256/ΚΕΠΠΑ της 14ης Μαΐου 2012 του Συμβουλίου για την εφαρμογή της απόφασης 2011/782/ΚΕΠΠΑ του Συμβουλίου σχετικά με περιοριστικά μέτρα κατά της Συρίας (2), θα πρέπει να συμπεριληφθούν και νέα πρόσωπα και οντότητες στον κατάλογο των φυσικών και νομικών προσώπων, οντοτήτων και οργανισμών που υπόκεινται σε περιοριστικά μέτρα, ως έχει στο Παράρτημα ΙΙ του κανονισμού (ΕΕ) αριθ. 36/2012. (3) Επιπροσθέτως, οι πληροφορίες για τρία πρόσωπα που απαριθμούνται στο Παράρτημα ΙΙ του κανονισμού 5ΕΕ) αριθ. 36/2012, θα πρέπει να ενημερωθούν, και η καταχώρηση για ένα πρόσωπο θα πρέπει να αρθεί, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα πρόσωπα και οι οντότητες που απαριθμούνται στο Παράρτημα του παρόντος κανονισμού προστίθενται στον κατάλογο που παρατίθεται στο Παράρτημα ΙΙ του κανονισμού (ΕΕ) αριθ. 36/2012. Άρθρο 2 Το Παράρτημα ΙΙ του κανονισμού (ΕΕ) αριθ. 36/2012 τροποποιείται όπως ορίζεται στο Παράρτημα ΙΙ του παρόντος κανονισμού. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Μαΐου 2012.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 958/2010 ΤΗΣ ΕΠΙΤΡΟΠΉΣ της 22ας Οκτωβρίου 2010 σχετικά με την απόρριψη ενός ισχυρισμού υγείας που διατυπώνεται για τα τρόφιμα, εξαιρουμένων όσων αφορούν τη μείωση του κινδύνου εκδήλωσης ασθένειας και την ανάπτυξη και υγεία των παιδιών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς διατροφής και υγείας που διατυπώνονται για τα τρόφιμα (1), και ιδίως το άρθρο 18 παράγραφος 5, Εκτιμώντας τα ακόλουθα: (1) Σύμφωνα με τον κανονισμό (ΕΚ) αριθ. 1924/2006, απαγορεύονται οι ισχυρισμοί υγείας στα τρόφιμα αν δεν έχουν εγκριθεί από την Επιτροπή σύμφωνα με τον εν λόγω κανονισμό και αν δεν περιλαμβάνονται σε κατάλογο επιτρεπόμενων ισχυρισμών. (2) Ο κανονισμός (ΕΚ) αριθ. 1924/2006 προβλέπει επίσης ότι οι αιτήσεις για την έγκριση ισχυρισμών υγείας μπορούν να υποβάλλονται από τους υπευθύνους των επιχειρήσεων τροφίμων στην εθνική αρμόδια αρχή ενός κράτους μέλους. Η εθνική αρμόδια αρχή πρέπει να διαβιβάζει τις έγκυρες αιτήσεις στην Ευρωπαϊκή Αρχή για την Ασφάλεια των Τροφίμων (EFSA), στο εξής αποκαλούμενη «η Αρχή». (3) Μετά την παραλαβή της αίτησης, η Αρχή ενημερώνει χωρίς καθυστέρηση τα υπόλοιπα κράτη μέλη και την Επιτροπή σχετικά με την αίτηση και διατυπώνει γνώμη για τον εν λόγω ισχυρισμό υγείας. (4) Η Επιτροπή καλείται να αποφασίσει για την έγκριση των ισχυρισμών υγείας, λαμβάνοντας υπόψη τη γνώμη της Αρχής. (5) Σε συνέχεια της αίτησης που υπέβαλε η εταιρεία Rudolf Wild GmbH & Co. KG, στις 10 Ιουνίου 2008, σύμφωνα με το άρθρο 13 παράγραφος 5 του κανονισμού (ΕΚ) αριθ. 1924/2006, ζητήθηκε από την Αρχή να γνωμοδοτήσει σχετικά με ισχυρισμό υγείας που αφορά στην επίδραση του προϊόντος Immune Balance Drink στην ενίσχυση της άμυνας του οργανισμού (Ερώτηση αριθ. ΕΑΑΤ-Q-2009-00517) (2). Ο ισχυρισμός που προτάθηκε από τον αιτούντα είχε, μεταξύ άλλων, την ακόλουθη διατύπωση: «Το Immune Balance Drink ενεργοποιεί την άμυνα του οργανισμού». (6) Στις 4 Νοεμβρίου 2009 η Επιτροπή και τα κράτη μέλη παρέλαβαν την επιστημονική γνώμη της Αρχής, που κατέληγε στο συμπέρασμα ότι, με βάση τα στοιχεία που υποβλήθηκαν, δεν τεκμηριώνεται επιστημονικά η σχέση αίτιου-αποτελέσματος μεταξύ της κατανάλωσης του Immune Balance Drink και της ισχυριζόμενης επίδρασης. Συνεπώς, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (7) Κατά τον καθορισμό των μέτρων που προβλέπονται στον παρόντα κανονισμό συνεκτιμήθηκαν τα σχόλια που υπέβαλαν ο αιτών και το κοινό στην Επιτροπή, σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006. (8) Οι ισχυρισμοί υγείας που αναφέρονται στο άρθρο 13 σημείο 1 στοιχείο α) του κανονισμού (ΕΚ) αριθ. 1924/2006 υπόκεινται στα μεταβατικά μέτρα που ορίζονται στο άρθρο 28 παράγραφος 5 του εν λόγω κανονισμού μόνο αν συμμορφώνονται με τους όρους που προβλέπονται σε αυτό, μεταξύ των οποίων ότι πρέπει να συμμορφώνονται με τον κανονισμό. Αναφορικά με τον ισχυρισμό τον οποίο αφορά ο παρών κανονισμός, η Αρχή κατέληξε στο συμπέρασμα ότι δεν τεκμηριώνεται επιστημονικά η σχέση αιτίου-αποτελέσματος μεταξύ της κατανάλωσης του τροφίμου και της ισχυριζόμενης επίδρασης και, ως εκ τούτου, δεν συνάδει με τον κανονισμό (ΕΚ) αριθ. 1924/2006. Κατά συνέπεια, δεν μπορεί να επωφεληθεί από τη μεταβατική περίοδο που προβλέπεται στο άρθρο 28 παράγραφος 5 του εν λόγω κανονισμού. Εξάμηνη μεταβατική περίοδος προβλέπεται προκειμένου να μπορέσουν οι υπεύθυνοι των επιχειρήσεων τροφίμων να προσαρμοστούν στις απαιτήσεις που ορίζονται στον παρόντα κανονισμό. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι ισχυρισμοί υγείας που παρατίθενται στο παράρτημα του παρόντος κανονισμού δεν περιλαμβάνονται στον κατάλογο της Ένωσης σχετικά με τους επιτρεπόμενους ισχυρισμούς που προβλέπεται στο άρθρο 13 παράγραφος 3 του κανονισμού (ΕΚ) αριθ. 1924/2006. Ωστόσο, μπορούν να εξακολουθήσουν να χρησιμοποιούνται για έξι μήνες μετά την έναρξη ισχύος του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Οκτωβρίου 2010.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 257/2010 ΤΗΣ ΕΠΙΤΡΟΠΉΣ της 25ης Μαρτίου 2010 σχετικά με την κατάρτιση προγράμματος για την επαναξιολόγηση εγκεκριμένων προσθέτων τροφίμων σύμφωνα με τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου που αφορά τα πρόσθετα τροφίμων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 32, Έπειτα από διαβούλευση με την Ευρωπαϊκή Αρχή για την Ασφάλεια των Τροφίμων, Εκτιμώντας τα ακόλουθα: (1) Ο κανονισμός (ΕΚ) αριθ. 1333/2008 υποχρεώνει την Επιτροπή να καταρτίσει πρόγραμμα για την επαναξιολόγηση, από την Ευρωπαϊκή Αρχή για την Ασφάλεια των Τροφίμων («EFSA»), της ασφάλειας των προσθέτων τροφίμων που ήδη επιτρέπονταν στην Ένωση πριν από τις 20 Ιανουαρίου 2009. (2) Το 2007 η Επιτροπή υπέβαλε έκθεση στο Ευρωπαϊκό Κοινοβούλιο και το Συμβούλιο σχετικά με την πρόοδο που είχε σημειωθεί στην επαναξιολόγηση προσθέτων τροφίμων (2). Η εν λόγω έκθεση παρουσιάζει συνοπτικά τις πρόσφατες επαναξιολογήσεις προσθέτων που διενεργήθηκαν από την Επιστημονική Επιτροπή Τροφίμων (SCF) και την EFSA και περιγράφει τις συναφείς ενέργειες που έλαβε η Ευρωπαϊκή Επιτροπή με βάση τις επιστημονικές γνώμες. (3) Η επαναξιολόγηση των χρωστικών ουσιών τροφίμων έχει ήδη ξεκινήσει κατά προτεραιότητα, αφού οι αξιολογήσεις της SCF γι’ αυτά τα πρόσθετα τροφίμων είναι οι παλαιότερες. Η επαναξιολόγηση ορισμένων χρωστικών (E 102 Ταρτραζίνη, E 104 Κίτρινο της κινολίνης, E 110 Κίτρινο Sunset FCF, E 124 Πονσώ 4R, E 129 Ερυθρό-Allura AC, E 122 Καρμοϊσίνη και E 160δ Λυκοπένιο) έχει ήδη ολοκληρωθεί. Επιπλέον, ορισμένα πρόσθετα τροφίμων, όπως το E 234 Νισίνη και τα E 214-219 p-υδροξυβενζοϊκές ενώσεις, επαναξιολογήθηκαν τα τελευταία χρόνια όταν ζητήθηκαν ή έγιναν γνωστά με άλλο τρόπο νέα επιστημονικά στοιχεία. Κατά συνέπεια, τα εν λόγω πρόσθετα δεν χρειάζεται να επαναξιολογηθούν. (4) Δεδομένου ότι οι πλέον πρόσφατες αξιολογήσεις αφορούν γλυκαντικά, οι ουσίες αυτές θα πρέπει να επαναξιολογηθούν τελευταίες. (5) Η σειρά προτεραιότητας για την επαναξιολόγηση των εγκεκριμένων προσθέτων τροφίμων θα πρέπει να καθορίζεται με βάση τα παρακάτω κριτήρια: το χρονικό διάστημα που έχει μεσολαβήσει από την τελευταία αξιολόγηση ενός προσθέτου τροφίμων από την SCF ή την EFSΑ· τη διαθεσιμότητα νέων επιστημονικών στοιχείων· το εύρος χρήσης του προσθέτου τροφίμων σε τρόφιμα και η έκθεση του ανθρώπου στο συγκεκριμένο πρόσθετο τροφίμων, λαμβανομένου επίσης υπόψη του αποτελέσματος της έκθεσης της Επιτροπής σχετικά με την πρόσληψη προσθέτων τροφίμων στην Ευρωπαϊκή Ένωση (3) το 2001. Η έκθεση για τα πρόσθετα τροφίμων στην Ευρώπη το 2000 (4), που υπέβαλε το Σκανδιναβικό Συμβούλιο Υπουργών στην Επιτροπή, παρέχει επιπλέον πληροφορίες σχετικά με τη σειρά προτεραιότητας που ακολουθείται στην επαναξιολόγηση των προσθέτων τροφίμων. (6) Για μεγαλύτερη αποτελεσματικότητα και για πρακτικούς λόγους, η επαναξιολόγηση θα πρέπει, στο μέτρο του εφικτού, να διενεργείται κατά ομάδα προσθέτων τροφίμων σύμφωνα με την κύρια λειτουργική κατηγορία στην οποία ανήκουν. Ωστόσο, η EFSA θα πρέπει να έχει τη δυνατότητα να ξεκινά την επαναξιολόγηση ενός προσθέτου τροφίμου ή μιας ομάδας προσθέτων τροφίμων με υψηλότερη προτεραιότητα, κατόπιν αιτήματος της Επιτροπής ή με δική της πρωτοβουλία, αν προκύπτουν νέα επιστημονικά στοιχεία που να επισημαίνουν πιθανή ύπαρξη κινδύνου για την ανθρώπινη υγεία ή τα οποία να μπορούν να επηρεάσουν, με οποιονδήποτε τρόπο, την εκτίμηση της ασφάλειας ενός προσθέτου τροφίμων. (7) Οι προθεσμίες για την επαναξιολόγηση θα πρέπει να καθορίζονται σύμφωνα με αυτή τη σειρά προτεραιότητας. Σε δεόντως δικαιολογημένες περιπτώσεις και μόνο όταν η επαναξιολόγηση δύναται να καθυστερήσει σημαντικά την επαναξιολόγηση άλλων προσθέτων τροφίμων, οι προθεσμίες που ορίζονται στον παρόντα κανονισμό μπορούν να επανεξεταστούν. (8) Ειδικότερες προθεσμίες για μεμονωμένα πρόσθετα τροφίμων ή ομάδες προσθέτων τροφίμων μπορούν να οριστούν στο μέλλον, προκειμένου να καταστήσουν εφικτή την εύρυθμη λειτουργία της διαδικασίας επαναξιολόγησης ή σε περιπτώσεις διαφαινόμενου προβλήματος. (9) Για να είναι αποτελεσματική η διαδικασία επαναξιολόγησης, η EFSA πρέπει να λάβει από τους ενδιαφερομένους όλα τα στοιχεία που αφορούν την επαναξιολόγηση, ενώ οι ενδιαφερόμενοι πρέπει να ενημερώνονται εκ των προτέρων όταν κρίνονται απαραίτητα επιπλέον στοιχεία για τη συμπλήρωση της επαναξιολόγησης ενός προσθέτου τροφίμων. (10) Οι υπεύθυνοι επιχειρήσεων τροφίμων που ενδιαφέρονται για τη συνέχιση της έγκρισης ενός επαναξιολογούμενου προσθέτου τροφίμων θα πρέπει να υποβάλλουν τυχόν στοιχεία σχετικά με την επαναξιολόγηση του προσθέτου τροφίμων. Όπου είναι εφικτό, οι υπεύθυνοι επιχειρήσεων τροφίμων θα πρέπει να μεριμνούν ώστε τα εν λόγω στοιχεία να υποβάλλονται συλλογικά. (11) Η EFSA θα δημοσιεύει μία ή περισσότερες ανοικτές προσκλήσεις υποβολής στοιχείων για όλα τα πρόσθετα τροφίμων που πρέπει να επαναξιολογηθούν. Οποιαδήποτε τεχνική και επιστημονική πληροφορία για ένα πρόσθετο τροφίμων η οποία κρίνεται αναγκαία για την επαναξιολόγηση του προσθέτου, ιδίως τοξικολογικά στοιχεία και στοιχεία που θα συνυπολογιστούν κατά την εκτίμηση της έκθεσης του ανθρώπου στο σχετικό πρόσθετο τροφίμων, θα πρέπει να υποβάλλεται από τους ενδιαφερομένους στην EFSA εντός των καθορισμένων προθεσμιών. (12) Τα πρόσθετα τροφίμων που πρόκειται να επαναξιολογηθούν από την EFSA έχουν προηγουμένως υποβληθεί σε εκτίμηση της ασφάλειάς τους από την SCF, και πολλά από αυτά χρησιμοποιούνται ήδη επί μεγάλο χρονικό διάστημα. Τα στοιχεία που πρέπει να προσκομιστούν ώστε να επαναξιολογηθούν θα πρέπει να περιλαμβάνουν υφιστάμενα στοιχεία στα οποία είχε βασιστεί η προηγούμενη αξιολόγηση ενός προσθέτου τροφίμων και τυχόν νέα στοιχεία για το πρόσθετο τροφίμων τα οποία έχουν καταστεί διαθέσιμα από την τελευταία αξιολόγηση που διεξήγαγε η SCF. Οι πληροφορίες αυτές θα πρέπει να είναι όσο το δυνατόν πληρέστερες, ώστε να επιτρέπουν στην EFSA να ολοκληρώσει την επαναξιολόγησή της και να σχηματίσει επικαιροποιημένη γνώμη. Επιπλέον, οι πληροφορίες θα πρέπει να υποβάλλονται ακολουθώντας, στο μέτρο του δυνατού, τις ισχύουσες κατευθύνσεις σχετικά με την υποβολή αξιολογήσεων για τα πρόσθετα τροφίμων [προς το παρόν, τις κατευθύνσεις που κατήρτισε η SCF στις 11 Ιουλίου 2001 (5)]. (13) Η EFSA μπορεί να ζητήσει επιπλέον πληροφορίες για να ολοκληρώσει την επαναξιολόγηση ενός προσθέτου τροφίμων. Σε αυτή την περίπτωση, η EFSA θα πρέπει να ζητήσει τα αναγκαία στοιχεία εν ευθέτω χρόνω είτε μέσω ανοικτής πρόσκλησης υποβολής στοιχείων είτε ερχόμενη σε επαφή με τους ενδιαφερομένους που υπέβαλαν τα στοιχεία σχετικά με το πρόσθετο τροφίμων. Οι ενδιαφερόμενοι θα πρέπει να υποβάλουν τα απαιτούμενα στοιχεία εντός προθεσμίας που ορίζεται από την EFSA και αφού εξετάσουν, κατά περίπτωση, τις απόψεις των ενδιαφερομένων. (14) Ο κανονισμός (ΕΚ) αριθ. 1333/2008 ορίζει ότι η έγκριση προσθέτων τροφίμων θα πρέπει επίσης να συνεκτιμήσει περιβαλλοντικούς παράγοντες. Ως εκ τούτου, στο πλαίσιο της επαναξιολόγησης ενός προσθέτου τροφίμων, οι ενδιαφερόμενοι θα πρέπει να ενημερώνουν την Επιτροπή και την EFSA για τυχόν στοιχεία σχετικά με οποιουσδήποτε περιβαλλοντικούς κινδύνους που απορρέουν από την παραγωγή, τη χρήση ή την απόρριψη του εν λόγω προσθέτου. (15) Όταν δεν παρέχονται τα στοιχεία που απαιτούνται για την ολοκλήρωση της επαναξιολόγησης ενός συγκεκριμένου προσθέτου τροφίμων, το πρόσθετο τροφίμων μπορεί να αφαιρείται από τον ενωσιακό κατάλογο των εγκεκριμένων προσθέτων τροφίμων. (16) Η διαδικασία επαναξιολόγησης των προσθέτων τροφίμων πρέπει να ικανοποιεί τις απαιτήσεις διαφάνειας και δημοσιοποίησης και να εγγυάται τον εμπιστευτικό χαρακτήρα ορισμένων πληροφοριών. (17) Πριν από την ημερομηνία έναρξης ισχύος του παρόντος κανονισμού, η Επιτροπή θα δημοσιοποιήσει κατάλογο των εγκεκριμένων προσθέτων τροφίμων που επαναξιολογούνται μαζί με την ημερομηνία της τελευταίας τους αξιολόγησης από την SCF ή την EFSA. (18) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός καταρτίζει πρόγραμμα για την επαναξιολόγηση, από την Ευρωπαϊκή Αρχή για την Ασφάλεια των Τροφίμων («EFSA»), εγκεκριμένων προσθέτων τροφίμων, όπως προβλέπεται στο άρθρο 32 του κανονισμού (ΕΚ) αριθ. 1333/2008. 2. Τα εγκεκριμένα πρόσθετα τροφίμων, για τα οποία έχει ήδη ολοκληρωθεί η επαναξιολόγηση από την EFSA κατά την έκδοση του παρόντος κανονισμού, δεν επαναξιολογούνται. Τα εν λόγω πρόσθετα τροφίμων παρατίθενται στο παράρτημα I. Άρθρο 2 Ορισμοί Για τους σκοπούς του παρόντος κανονισμού, νοούνται ως: α) «εγκεκριμένο πρόσθετο τροφίμων»: πρόσθετο τροφίμων που έχει εγκριθεί πριν από τις 20 Ιανουαρίου 2009 και έχει καταχωριστεί στην οδηγία 94/35/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τα γλυκαντικά που προορίζονται να χρησιμοποιηθούν στα τρόφιμα (6), στην οδηγία 94/36/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τις χρωστικές που μπορούν να χρησιμοποιούνται στα τρόφιμα (7), ή στην οδηγία 95/2/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών (8)· β) «υπεύθυνος επιχείρησης τροφίμων»: το φυσικό ή νομικό πρόσωπο που είναι υπεύθυνο να εξασφαλίζει ότι πληρούνται οι απαιτήσεις του κανονισμού (ΕΚ) αριθ. 1333/2008 στην επιχείρηση τροφίμων που έχει υπό τον έλεγχό του· γ) «ενδιαφερόμενος υπεύθυνος επιχείρησης τροφίμων»: υπεύθυνος επιχείρησης τροφίμων που ενδιαφέρεται για τη συνέχιση της έγκρισης ενός ή περισσότερων εγκεκριμένων προσθέτων τροφίμων· δ) «αρχικός φάκελος»: ο φάκελος με βάση τον οποίο αξιολογήθηκε το πρόσθετο τροφίμων και επιτράπηκε η χρήση του σε τρόφιμα πριν από τις 20 Ιανουαρίου 2009. Άρθρο 3 Προτεραιότητες για την επαναξιολόγηση εγκεκριμένων προσθέτων τροφίμων 1. Τα εγκεκριμένα πρόσθετα τροφίμων επαναξιολογούνται με την ακόλουθη σειρά και εντός των ακόλουθων προθεσμιών: α) η επαναξιολόγηση όλων των εγκεκριμένων χρωστικών ουσιών τροφίμων που παρατίθενται στην οδηγία 94/36/ΕΚ ολοκληρώνεται έως τις 31 Δεκεμβρίου 2015· β) η επαναξιολόγηση όλων των εγκεκριμένων προσθέτων τροφίμων εκτός από τις χρωστικές και τα γλυκαντικά που παρατίθενται στην οδηγία 95/2/ΕΚ ολοκληρώνεται έως τις 31 Δεκεμβρίου 2018· γ) η επαναξιολόγηση όλων των εγκεκριμένων γλυκαντικών ουσιών τροφίμων που παρατίθενται στην οδηγία 94/35/ΕΚ ολοκληρώνεται έως τις 31 Δεκεμβρίου 2020. 2. Για ορισμένα πρόσθετα τροφίμων εντός των λειτουργικών κατηγοριών που αναφέρονται στην παράγραφο 1 καθορίζονται ειδικότερες προθεσμίες στο παράρτημα II του παρόντος κανονισμού. Τα εν λόγω πρόσθετα τροφίμων αξιολογούνται πρώτα, πριν από τα άλλα πρόσθετα τροφίμων της ίδιας λειτουργικής κατηγορίας. 3. Κατά παρέκκλιση από τις παραγράφους 1 και 2, η EFSA δύναται, ανά πάσα στιγμή, να ξεκινήσει την επαναξιολόγηση ενός προσθέτου τροφίμων ή μιας ομάδας προσθέτων τροφίμων κατά προτεραιότητα, κατόπιν αιτήματος της Επιτροπής ή με δική της πρωτοβουλία, αν προκύψουν νέα επιστημονικά στοιχεία τα οποία: α) επισημαίνουν πιθανό κίνδυνο για την ανθρώπινη υγεία· ή β) μπορούν, με οποιονδήποτε τρόπο, να επηρεάσουν την ασφάλεια του εν λόγω προσθέτου τροφίμων ή της εν λόγω ομάδας προσθέτων τροφίμων. Άρθρο 4 Διαδικασία επαναξιολόγησης Κατά την επαναξιολόγηση εγκεκριμένου προσθέτου τροφίμων, η EFSA: α) εξετάζει την αρχική γνώμη και τα έγγραφα εργασίας της Επιστημονικής Επιτροπής Τροφίμων («SCF») ή της EFSΑ· β) εξετάζει, κατά περίπτωση, τον αρχικό φάκελο· γ) εξετάζει τα στοιχεία που υποβλήθηκαν από τον/τους ενδιαφερόμενο/-ους υπεύθυνο/-ους επιχειρήσεων τροφίμων και/ή οποιονδήποτε άλλον ενδιαφερόμενο· δ) εξετάζει τυχόν στοιχεία που καθίστανται διαθέσιμα από την Επιτροπή και τα κράτη μέλη· ε) εντοπίζει οποιαδήποτε σχετική βιβλιογραφία έχει δημοσιευτεί από την τελευταία αξιολόγηση κάθε προσθέτου τροφίμων. Άρθρο 5 Πρόσκληση υποβολής στοιχείων 1. Η EFSA, για να λάβει τα στοιχεία από τους ενδιαφερόμενους υπευθύνους επιχειρήσεων τροφίμων και/ή άλλους ενδιαφερομένους, προκηρύσσει ανοικτή/-ες πρόσκληση/-εις υποβολής στοιχείων για τα επαναξιολογούμενα πρόσθετα τροφίμων. Η EFSA, κατά τον καθορισμό του χρονοδιαγράμματος για την υποβολή στοιχείων, προβλέπει εύλογο χρονικό διάστημα μετά την έναρξη ισχύος του παρόντος κανονισμού, ώστε να δώσει τη δυνατότητα στον ενδιαφερόμενο υπεύθυνο επιχείρησης τροφίμων και/ή σε οποιονδήποτε άλλο ενδιαφερόμενο να επιτελέσει αυτό το καθήκον. 2. Τα στοιχεία για τα οποία γίνεται λόγος στην παράγραφο 1 μπορούν να περιλαμβάνουν μεταξύ άλλων: α) εκθέσεις μελετών από τον αρχικό φάκελο όπως αξιολογήθηκαν από την SCF ή την EFSA ή τη μεικτή επιτροπή εμπειρογνωμόνων FAO/ΠΟΥ για τα πρόσθετα τροφίμων (JECFA)· β) πληροφορίες σχετικά με τα στοιχεία για την ασφάλεια των οικείων προσθέτων τροφίμων που δεν είχαν προηγουμένως επανεξεταστεί από την SCF ή την JECFΑ· γ) πληροφορίες σχετικά με τις προδιαγραφές των προσθέτων τροφίμων που χρησιμοποιούνται επί του παρόντος, συμπεριλαμβανομένων πληροφοριών για το μέγεθος σωματιδίων και τα σχετικά φυσικοχημικά χαρακτηριστικά και ιδιότητες· δ) πληροφορίες σχετικά με τη διαδικασία παρασκευής· ε) πληροφορίες σχετικά με τις μεθόδους ανάλυσης που υπάρχουν για την ανίχνευση της παρουσίας προσθέτων σε τρόφιμα· στ) πληροφορίες σχετικά με την έκθεση του ανθρώπου στα πρόσθετα τροφίμων μέσω της διατροφής (π.χ. καταναλωτικά πρότυπα και χρήσεις, πραγματικά επίπεδα χρήσης και μέγιστα επίπεδα χρήσης, συχνότητα κατανάλωσης και άλλοι παράγοντες που επηρεάζουν την έκθεση)· ζ) αντίδραση και κατάληξη των προσθέτων στα τρόφιμα. Άρθρο 6 Υποβολή στοιχείων 1. Ο/Οι ενδιαφερόμενος/-οι υπεύθυνος/-οι επιχειρήσεων τροφίμων και οποιοσδήποτε άλλος ενδιαφερόμενος υποβάλλει τα στοιχεία που αφορούν την επαναξιολόγηση ενός προσθέτου τροφίμων, όπως αναφέρεται στο άρθρο 5 παράγραφος 2, εντός της προθεσμίας που καθορίζεται από την EFSA στην πρόσκλησή της για την υποβολή στοιχείων. Κατά την υποβολή, ο ενδιαφερόμενος υπεύθυνος επιχείρησης τροφίμων και ο άλλος ενδιαφερόμενος περιλαμβάνουν τα στοιχεία που ζητούνται από την EFSA, ακολουθώντας, στο μέτρο του δυνατού, τις ισχύουσες κατευθύνσεις σχετικά με την υποβολή αξιολογήσεων για τα πρόσθετα τροφίμων (9). 2. Όταν υπάρχουν περισσότεροι του ενός ενδιαφερόμενοι υπεύθυνοι επιχειρήσεων τροφίμων μπορούν, όταν είναι εφικτό, να υποβάλουν τα στοιχεία συλλογικά. 3. Αν, κατά την επαναξιολόγηση, καταστούν αναγκαίες επιπλέον πληροφορίες που κρίνονται σχετικές με την επαναξιολόγηση ενός συγκεκριμένου προσθέτου τροφίμων, η EFSA ζητεί από τους ενδιαφερόμενους υπευθύνους επιχειρήσεων τροφίμων, και καλεί άλλους ενδιαφερομένους, να υποβάλουν αυτά τα στοιχεία μέσω ανοικτής διαδικασίας. Ορίζει προθεσμία εντός της οποίας θα υποβληθούν οι πληροφορίες, αφού θα έχει εξεταστεί, κατά περίπτωση, η άποψη του ενδιαφερόμενου υπευθύνου επιχείρησης τροφίμων και/ή οι απόψεις άλλων ενδιαφερομένων σχετικά με τον απαιτούμενο χρόνο. Σε αυτές τις περιπτώσεις, η EFSA υποβάλλει το αίτημα για επιπλέον πληροφορίες εκ των προτέρων, ώστε να μην επηρεάζονται οι συνολικές προθεσμίες για την επαναξιολόγηση, όπως ορίζονται στο άρθρο 3 παράγραφος 1 και στο παράρτημα II. 4. Οι πληροφορίες που δεν έχουν υποβληθεί εντός της οριζόμενης από την EFSA προθεσμίας δεν λαμβάνονται υπόψη κατά την επαναξιολόγηση. Ωστόσο, σε εξαιρετικές περιπτώσεις, η EFSA μπορεί να αποφασίσει, με τη σύμφωνη γνώμη της Επιτροπής, να συνεκτιμήσει πληροφορίες που υποβάλλονται μετά τη λήξη της προθεσμίας, αν αυτές οι πληροφορίες είναι σημαντικές για την επαναξιολόγηση ενός προσθέτου τροφίμων. 5. Όταν οι απαιτούμενες πληροφορίες δεν υποβάλλονται στην EFSA εντός των οριζόμενων προθεσμιών, το πρόσθετο τροφίμων μπορεί να αφαιρεθεί από τον ενωσιακό κατάλογο σύμφωνα με τη διαδικασία που προβλέπεται στο άρθρο 10 παράγραφος 3 του κανονισμού (ΕΚ) αριθ. 1333/2008 (10). Άρθρο 7 Άλλες πληροφορίες Στο πλαίσιο της επαναξιολόγησης ενός προσθέτου τροφίμων, ο/οι ενδιαφερόμενος/-οι υπεύθυνος/-οι επιχειρήσεων τροφίμων και οποιοσδήποτε άλλος ενδιαφερόμενος ενημερώνουν την EFSA και την Επιτροπή για τυχόν διαθέσιμα στοιχεία σχετικά με οποιουσδήποτε περιβαλλοντικούς κινδύνους που απορρέουν από την παραγωγή, τη χρήση ή την απόρριψη του εν λόγω προσθέτου τροφίμων. Άρθρο 8 Εμπιστευτικότητα 1. Δύνανται να τύχουν εμπιστευτικής μεταχείρισης οι πληροφορίες των οποίων η δημοσιοποίηση ενδέχεται να βλάψει σημαντικά την ανταγωνιστική θέση των υπευθύνων επιχειρήσεων τροφίμων ή άλλους ενδιαφερομένους. 2. Σε καμία περίπτωση δεν θεωρούνται εμπιστευτικές οι ακόλουθες πληροφορίες: α) το όνομα και η διεύθυνση του ενδιαφερόμενου υπευθύνου επιχείρησης τροφίμων· β) η χημική ονομασία και μια σαφής περιγραφή της ουσίας· γ) πληροφορίες για τη χρήση της ουσίας εντός ή επί συγκεκριμένων τροφίμων ή κατηγοριών τροφίμων· δ) πληροφορίες που αφορούν την αξιολόγηση της ασφάλειας της ουσίας· ε) η/οι μέθοδος/-οι ανίχνευσης στα τρόφιμα. 3. Για τους σκοπούς της παραγράφου 1, ο/οι ενδιαφερόμενος/-οι υπεύθυνος/-οι επιχειρήσεων τροφίμων και οι άλλοι ενδιαφερόμενοι αναφέρουν ποιες από τις παρεχόμενες πληροφορίες επιθυμούν οι ίδιοι να τύχουν εμπιστευτικής μεταχείρισης. Στις περιπτώσεις αυτές παρέχεται επαληθεύσιμη αιτιολογία. 4. Με βάση πρόταση της EFSA, η Επιτροπή αποφασίζει, αφού διαβουλευτεί με τους ενδιαφερόμενους υπευθύνους επιχειρήσεων τροφίμων και/ή με τους άλλους ενδιαφερομένους, ποιες πληροφορίες μπορούν να παραμείνουν εμπιστευτικές και ενημερώνουν την EFSA και τα κράτη μέλη σχετικά. 5. Η Επιτροπή, η EFSA και τα κράτη μέλη, σύμφωνα με τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (11), λαμβάνουν τα αναγκαία μέτρα για να εξασφαλίσουν την κατάλληλη εμπιστευτικότητα των πληροφοριών που λαμβάνουν στο πλαίσιο του παρόντος κανονισμού, εκτός από τις πληροφορίες οι οποίες πρέπει να δημοσιοποιούνται αν οι περιστάσεις το απαιτούν, προκειμένου να προστατεύεται η ανθρώπινη υγεία, η υγεία των ζώων ή το περιβάλλον. 6. Η εφαρμογή των παραγράφων 1 έως 5 δεν επηρεάζει την κυκλοφορία των πληροφοριών μεταξύ της Επιτροπής, της EFSA και των κρατών μελών. Άρθρο 9 Παρακολούθηση της προόδου Κάθε χρόνο τον Δεκέμβριο η EFSA ενημερώνει την Επιτροπή και τα κράτη μέλη σχετικά με την πρόοδο του προγράμματος επαναξιολόγησης. Άρθρο 10 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Μαρτίου 2010.

ΑΓΟΡΑΝΟΜΙΚΗ ΝΟΜΟΘΕΣΙΑ

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 608/2012 ΤΗΣ ΕΠΙΤΡΟΠΉΣ της 6ης Ιουλίου 2012 για την τροποποίηση του εκτελεστικού κανονισμού (ΕΕ) αριθ. 540/2011 σχετικά με τους όρους έγκρισης των δραστικών ουσιών βενζοϊκό δεναθόνιο, μεθυλεννεϋλοκετόνη και φυτικά έλαια/έλαιο δυόσμου (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2 στοιχείο γ), Εκτιμώντας τα ακόλουθα: (1) Οι δραστικές ουσίες βενζοϊκό δεναθόνιο, μεθυλεννεϋλοκετόνη και φυτικά έλαια/έλαιο δυόσμου είχαν συμπεριληφθεί στο παράρτημα I της οδηγίας 91/414/ΕΟΚ του Συμβουλίου (2) με την οδηγία 2008/127/ΕΚ της Επιτροπής (3) σύμφωνα με τη διαδικασία που προβλέπεται στο άρθρο 24β του κανονισμού (ΕΚ) αριθ. 2229/2004 της Επιτροπής, της 3ης Δεκεμβρίου 2004, για τη θέσπιση περαιτέρω λεπτομερών κανόνων εφαρμογής της τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου (4). Από την αντικατάσταση της οδηγίας 91/414/ΕΟΚ με τον κανονισμό (ΕΚ) αριθ. 1107/2009 και μετά, αυτές οι ουσίες θεωρούνται ότι έχουν εγκριθεί δυνάμει του εν λόγω κανονισμού και συγκαταλέγονται στο μέρος Α του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (5). (2) Σύμφωνα με το άρθρο 25α του κανονισμού (ΕΚ) αριθ. 2229/2004, η Ευρωπαϊκή Αρχή για την Ασφάλεια των Τροφίμων, στο εξής «η Αρχή», υπέβαλε στην Επιτροπή τις απόψεις της όσον αφορά τα σχέδια των εκθέσεων ανασκόπησης για το βενζοϊκό δεναθόνιο (6) και τη μεθυλεννεϋλοκετόνη (7) στις 2 Δεκεμβρίου 2011 και για τα φυτικά έλαια/έλαιο δυόσμου (8) στις 16 Δεκεμβρίου 2011. Τα σχέδια των εκθέσεων ανασκόπησης και οι απόψεις της Αρχής επανεξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν την 1η Ιουνίου 2012 με τη μορφή εκθέσεων ανασκόπησης της Επιτροπής για τις δραστικές ουσίες βενζοϊκό δεναθόνιο, μεθυλεννεϋλοκετόνη και φυτικά έλαια/έλαιο δυόσμου. (3) Η Αρχή κοινοποίησε τις απόψεις για τις δραστικές ουσίες βενζοϊκό δεναθόνιο, μεθυλεννεϋλοκετόνη και φυτικά έλαια/έλαιο δυόσμου και η Επιτροπή την κάλεσε να υποβάλει σχόλια σχετικά με τις εκθέσεις ανασκόπησης. (4) Επιβεβαιώνεται ότι οι δραστικές ουσίες βενζοϊκό δεναθόνιο, μεθυλεννεϋλοκετόνη και φυτικά έλαια/έλαιο δυόσμου πρέπει να θεωρούνται εγκεκριμένες δυνάμει του κανονισμού (ΕΚ) αριθ. 1107/2009. (5) Σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009 σε συνδυασμό με το άρθρο 6 του ίδιου κανονισμού και με βάση τις τρέχουσες επιστημονικές και τεχνικές γνώσεις είναι αναγκαίο να τροποποιηθούν οι όροι έγκρισης των δραστικών ουσιών βενζοϊκό δεναθόνιο, μεθυλεννεϋλοκετόνη και φυτικά έλαια/έλαιο δυόσμου. Είναι, ιδίως, σκόπιμο να απαιτούνται περαιτέρω στοιχεία επιβεβαίωσης όσον αφορά την μεθυλεννεϋλοκετόνη. Η χρήση φυτικών ελαίων/ελαίου δυόσμου πρέπει να περιορίζεται στην εφαρμογή σε πατάτες μετά τη συγκομιδή. (6) Θα πρέπει να δοθεί μια εύλογη χρονική περίοδος πριν από την εφαρμογή του παρόντος κανονισμού για να μπορέσουν τα κράτη μέλη, οι κοινοποιούντες και οι κάτοχοι εγκρίσεων φυτοπροστατευτικών προϊόντων να ανταποκριθούν στις απαιτήσεις που προκύπτουν από την τροποποίηση των όρων έγκρισης. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Νοεμβρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Ιουλίου 2012.

Χημική βιομηχανία


ΑΠΌΦΑΣΗ 2011/297/ΚΕΠΠΑ ΤΟΥ ΣΥΜΒΟΥΛΊΟΥ της 23ης Μαΐου 2011 για την τροποποίηση της κοινής δράσης 2001/555/ΚΕΠΠΑ για την ίδρυση Δορυφορικού Κέντρου της Ευρωπαϊκής Ένωσης ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28, Εκτιμώντας τα ακόλουθα: 1) Μετά τον τερματισμό της τροποποιημένης Συνθήκης των Βρυξελλών του 1954 για τη σύσταση της Δυτικοευρωπαϊκής Ένωσης («ΔΕΕ»), είναι αναγκαίο να εξασφαλιστεί, εξ ονόματος των δέκα κρατών μελών της ΔΕΕ, η συνέχιση ορισμένων διοικητικών καθηκόντων της ΔΕΕ που απομένουν μετά την παύση λειτουργίας της στις 30 Ιουνίου 2011· ειδικότερα δε η διαχείριση των συντάξεων του προσωπικού της ΔΕΕ και το Κοινωνικό Πρόγραμμα της ΔΕΕ, καθώς και η διευθέτηση τυχόν διαφορών μεταξύ της ΔΕΕ και πρώην μελών του προσωπικού της. 2) Για τον σκοπό αυτό, τα αναγκαία διοικητικά καθήκοντα θα πρέπει να τα αναλάβει το Δορυφορικό Κέντρο της Ευρωπαϊκής Ένωσης, που ιδρύθηκε με την κοινή δράση 2001/555/ΚΕΠΠΑ του Συμβουλίου (1). 3) Όλες οι δαπάνες που συνδέονται με τα προαναφερθέντα καθήκοντα θα πρέπει να καλύπτονται από συνεισφορές από τα δέκα κράτη μέλη που είναι μέρη της τροποποιημένης Συνθήκης των Βρυξελλών του 1954 για τη σύσταση της ΔΕΕ. 4) Η κοινή δράση 2001/555/ΚΕΠΠΑ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η κοινή δράση 2001/555/ΚΕΠΠΑ του Συμβουλίου τροποποιείται ως εξής: 1) Στο άρθρο 2, προστίθεται η ακόλουθη παράγραφος: «5. Από την 1η Ιουλίου 2011, κατόπιν της διάλυσης της Δυτικοευρωπαϊκής Ένωσης (“ΔΕΕ”), το Κέντρο εκτελεί τα διοικητικά καθήκοντα που καθορίζονται στο άρθρο 23α.». 2) Παρεμβάλλεται το ακόλουθο άρθρο: «Άρθρο 23α Διοικητικά καθήκοντα κατόπιν της διάλυσης της ΔΕΕ 1. Από την 1η Ιουλίου 2011, το Κέντρο εκτελεί, εξ ονόματος του Βελγίου, της Γερμανίας, της Ελλάδας, της Ισπανίας, της Γαλλίας, της Ιταλίας, του Λουξεμβούργου, των Κάτω Χωρών, της Πορτογαλίας και του Ηνωμένου Βασιλείου (εφεξής “τα δέκα κράτη μέλη”), τα ακόλουθα εναπομένοντα διοικητικά καθήκοντα της ΔΕΕ: α) διαχείριση των συντάξεων των πρώην μελών του προσωπικού της ΔΕΕ, β) διαχείριση του Κοινωνικού Προγράμματος της ΔΕΕ, γ) διευθέτηση τυχόν διαφορών μεταξύ της ΔΕΕ και οποιουδήποτε πρώην μέλους του προσωπικού της και εφαρμογή των αποφάσεων του αρμόδιου συμβουλίου προσφυγών, δ) παροχή συνδρομής στα δέκα κράτη μέλη όσον αφορά την εκκαθάριση των περιουσιακών στοιχείων της ΔΕΕ. 2. Η διαχείριση των συντάξεων των πρώην μελών του προσωπικού της ΔΕΕ: α) γίνεται σύμφωνα με τους κανόνες περί συντάξεων της ΔΕΕ, όπως ισχύουν την 30ή Ιουνίου 2011. Εφόσον χρειάζεται, οι κανόνες αυτοί μπορούν να τροποποιούνται από το Διοικητικό Συμβούλιο που αναφέρεται στην παράγραφο 6, εντός του πλαισίου των κανόνων περί συντάξεων των συντονισμένων οργανισμών, β) είναι υπό την ευθύνη του κοινού τμήματος διαχείρισης συντάξεων των συντονισμένων οργανισμών (εφεξής “ΚΤΔΣ“). Για τον σκοπό αυτό, το Κέντρο θα συνάψει, εξ ονόματος των δέκα κρατών μελών, μνημόνιο συμφωνίας μέχρι τις 30 Ιουνίου 2011. Η ΔΕΕ μπορεί επίσης να είναι μέρος αυτού του μνημονίου συμφωνίας. Αυτό το μνημόνιο συμφωνίας θα εγκριθεί από το Διοικητικό Συμβούλιο που αναφέρεται στην παράγραφο 6 και θα υπογραφεί από τον πρόεδρό του. Τυχόν διαφορές σχετικές με τις συντάξεις που αφορούν πρώην μέλη του προσωπικού της ΔΕΕ διευθετούνται σύμφωνα με την παράγραφο 3. 3. Τυχόν διαφορές μεταξύ της ΔΕΕ και οποιουδήποτε πρώην μέλους του προσωπικού της υπόκειται στους κανόνες επίλυσης διαφορών της ΔΕΕ, όπως ισχύουν την 30ή Ιουνίου 2011. Οι κανόνες επίλυσης διαφορών τροποποιούνται από το Διοικητικό Συμβούλιο που αναφέρεται στην παράγραφο 6, προκειμένου να εφαρμοσθούν από την 1η Ιουλίου 2011 εντός του Κέντρου. Το καθεστώς των πρώην μελών του προσωπικού της ΔΕΕ διέπεται από τον κανονισμό υπηρεσιακής κατάστασης των υπαλλήλων της ΔΕΕ όπως ισχύει την 30ή Ιουνίου 2011, τυχόν ισχύουσες συμβάσεις, κάθε άλλη ισχύουσα απόφαση της ΔΕΕ και το Κοινωνικό Πρόγραμμα της ΔΕΕ. 4. Η διαχείριση του Κοινωνικού Προγράμματος της ΔΕΕ γίνεται σύμφωνα με το Κοινωνικό Πρόγραμμα που εγκρίθηκε από τη ΔΕΕ στις 22 Οκτωβρίου 2010. Είναι επίσης σύμφωνη με όποια τυχόν επακόλουθη δεσμευτική απόφαση λάβει το αρμόδιο συμβούλιο προσφυγών και με τυχόν αποφάσεις που λάβει η ΔΕΕ ή το Διοικητικό Συμβούλιο που αναφέρεται στην παράγραφο 6, για την εφαρμογή παρόμοιας απόφασης. 5. Η συνδρομή κατά τη διαδικασία εκκαθάρισης των περιουσιακών στοιχείων της ΔΕΕ περιλαμβάνει τη διευθέτηση οιουδήποτε νομικού ή οικονομικού ζητήματος που θα ανακύψει από τη διάλυση της ΔΕΕ και αναλαμβάνεται υπό τις οδηγίες του Διοικητικού Συμβουλίου που αναφέρεται στην παράγραφο 6. 6. Όλες οι αναγκαίες αποφάσεις που συνδέονται με τα καθήκοντα του παρόντος άρθρου, συμπεριλαμβανομένων των αποφάσεων του Διοικητικού Συμβουλίου κατά τα αναφερόμενα στο παρόν άρθρο, εγκρίνονται ομόφωνα από το Διοικητικό Συμβούλιο το οποίο αποτελείται από αντιπροσώπους των δέκα κρατών μελών. Το Διοικητικό Συμβούλιο με τη συγκεκριμένη σύνθεση αποφασίζει με ποιον τρόπο ένα από τα μέλη του ασκεί την προεδρία. Ο Διευθυντής του Κέντρου ή ο εκπρόσωπός του μπορεί να παρίσταται στις συνεδριάσεις του Διοικητικού Συμβουλίου με τη συγκεκριμένη σύνθεση. Το Διοικητικό Συμβούλιο συγκαλείται από τον πρόεδρο τουλάχιστον μία φορά το χρόνο ή κατόπιν αιτήματος τουλάχιστον τριών εκ των μελών του. Οι ad hoc συνεδριάσεις του Διοικητικού Συμβουλίου μπορούν να συγκαλούνται σε επίπεδο εμπειρογνωμόνων για συγκεκριμένα θέματα ή ζητήματα. Οι αποφάσεις του Διοικητικού Συμβουλίου λαμβάνονται με γραπτή διαδικασία. 7. Το Κέντρο προσλαμβάνει το προσωπικό που είναι αναγκαίο για την εκτέλεση των καθηκόντων της παραγράφου 1. Εάν κάποιο από τα δέκα κράτη μέλη προτείνει την απόσπαση προσώπου για τον σκοπό αυτό, προσλαμβάνεται το πρόσωπο αυτό. Εάν δεν συμβεί αυτό ή εάν δεν καλυφθούν όλες οι απαιτούμενες θέσεις με απόσπαση, προσλαμβάνεται το απαραίτητο προσωπικό με σύμβαση. Εφαρμόζεται ο κανονισμός υπηρεσιακής κατάστασης του Κέντρου, με την επιφύλαξη των διατάξεων του παρόντος άρθρου. 8. Όλες οι δαπάνες και τα έσοδα που συνδέονται με την εφαρμογή του παρόντος άρθρου αποτελούν μέρος χωριστού προϋπολογισμού του Κέντρου. Ο προϋπολογισμός αυτός καταρτίζεται για κάθε οικονομικό έτος, το οποίο αντιστοιχεί στο ημερολογιακό έτος, και εγκρίνεται από το Διοικητικό Συμβούλιο που αναφέρεται στην παράγραφο 6, το οποίο αποφασίζει βάσει πρότασης του προέδρου του, έως την 1η Σεπτεμβρίου κάθε έτους. Ο προϋπολογισμός αυτός είναι ισοσκελισμένος ως προς τα έσοδα και τις δαπάνες. Στον προϋπολογισμό περιλαμβάνεται κατάλογος των υπαλλήλων που προσελήφθησαν για την εκτέλεση των καθηκόντων της παραγράφου 7. Τα έσοδα αποτελούνται από συνεισφορές των δέκα κρατών μελών, καθοριζόμενες σύμφωνα με τους κανόνες που ισχύουν για τις συνεισφορές τους στη ΔΕΕ, όπως ισχύουν την 30ή Ιουνίου 2011, και από διάφορα έσοδα. Προκειμένου να δημιουργηθεί ένα ταμείο εκκίνησης ύψους 5,3 εκατομμυρίων EUR, οι αρχικές συνεισφορές ανέρχονται στο 20% του ποσού αυτού και καταβάλλονται έως την 30ή Ιουνίου 2011. Το Διοικητικό Συμβούλιο που αναφέρεται στην παράγραφο 6 εγκρίνει τους αναγκαίους δημοσιονομικούς κανόνες, βασιζόμενο κατά το δυνατόν στους δημοσιονομικούς κανόνες του Κέντρου, καθώς και τους κανόνες που αφορούν τον έλεγχο του προϋπολογισμού και την απαλλαγή από την ευθύνη. Έως ότου εγκριθούν αυτοί οι κανόνες, ισχύουν οι κανόνες της ΔΕΕ. 9. Το Κέντρο θα συνάψει, μέχρι τις 30 Ιουνίου 2011, συμφωνία ή διοικητική ρύθμιση με τη ΔΕΕ όσον αφορά την εφαρμογή του παρόντος άρθρου, η οποία θα εγκριθεί από το Διοικητικό Συμβούλιο που αναφέρεται στην παράγραφο 6 και θα υπογραφεί από τον πρόεδρό του.». Άρθρο 2 Η παρούσα απόφαση αρχίζει να ισχύει από την ημερομηνία έκδοσής της. Βρυξέλλες, 23 Μαΐου 2011.

Διεθείς οργανισμοί

ΔΙΕΘΝΕΙΣ ΣΧΕΣΕΙΣ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 761/2011 ΤΗΣ ΕΠΙΤΡΟΠΉΣ της 29ης Ιουλίου 2011 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α), Εκτιμώντας τα ακόλουθα: (1) Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού. (2) Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές. (3) Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα. (4) Είναι σκόπιμο να προβλεφθεί ότι ο κάτοχος δεσμευτικών δασμολογικών πληροφοριών οι οποίες έχουν εκδοθεί από τις τελωνειακές αρχές κρατών μελών σχετικά με την κατάταξη εμπορευμάτων στη συνδυασμένη ονοματολογία, αλλά δεν είναι σύμφωνες με τον παρόντα κανονισμό, μπορεί να συνεχίζει να τις επικαλείται επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2). (5) Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα. Άρθρο 2 Οι δεσμευτικές δασμολογικές πληροφορίες που εκδίδονται από τις τελωνειακές αρχές κρατών μελών και δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Ιουλίου 2011.

Χημική βιομηχανία


ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 363/2012 ΤΗΣ ΕΠΙΤΡΟΠΉΣ της 23ης Φεβρουαρίου 2012 σχετικά με τους διαδικαστικούς κανόνες για την αναγνώριση και την ανάκληση της αναγνώρισης των οργανισμών παρακολούθησης που προβλέπονται στον κανονισμό (ΕΕ) αριθ. 995/2010 του Ευρωπαϊκού Κοινοβουλίου και του Συμβουλίου για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 995/2010 του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά (1), και ιδίως το άρθρο 8 παράγραφος 7, Εκτιμώντας τα ακόλουθα: (1) Ο κανονισμός (ΕΕ) αριθ. 995/2010 αποβλέπει, συγκεκριμένα, στην ελαχιστοποίηση της διάθεσης παράνομης ξυλείας και προϊόντων που παράγονται από τέτοια ξυλεία στην εσωτερική αγορά. Οι οργανισμοί παρακολούθησης θα πρέπει να επικουρούν τους φορείς εκμετάλλευσης στην τήρηση των απαιτήσεων του εν λόγω κανονισμού. Για τον σκοπό αυτό, θα πρέπει να αναπτύξουν ένα σύστημα δέουσας επιμέλειας, να χορηγούν στους φορείς εκμετάλλευσης το δικαίωμα να το χρησιμοποιούν και να επαληθεύουν την ορθή χρήση του. (2) Η διαδικασία με την οποία η Επιτροπή αναγνωρίζει τους οργανισμούς παρακολούθησης θα πρέπει να είναι δίκαιη, διαφανής και αμερόληπτη. Συνεπώς, οι υποψήφιοι θα πρέπει να αξιολογούνται αφού ζητηθεί η γνώμη των αρμόδιων αρχών των κρατών μελών και αφού συγκεντρωθούν επαρκείς πληροφορίες γι’ αυτούς. Όπου χρειάζεται, στη συλλογή στοιχείων θα πρέπει να περιλαμβάνονται επισκέψεις στους χώρους του υποψηφίου. (3) Είναι ανάγκη να διευκρινιστούν η εμπειρογνωμοσύνη και η ικανότητα που θα πρέπει να έχουν οι οργανισμοί παρακολούθησης προκειμένου να διαπιστώνουν τη συμμόρφωση της ξυλείας με τη σχετική νομοθεσία της χώρας συγκομιδής της και να προτείνουν μέτρα για την εκτίμηση του κινδύνου διάθεσης παράνομης ξυλείας και των προϊόντων που προέρχονται από παράνομη ξυλεία στην αγορά. Εάν ο προσδιοριζόμενος κίνδυνος δεν είναι αμελητέος, ο οργανισμός παρακολούθησης θα πρέπει επίσης να είναι σε θέση να προτείνει κατάλληλα μέτρα για την αποτελεσματική ελαχιστοποίησή του. (4) Θα πρέπει να εξασφαλιστεί ότι οι οργανισμοί παρακολούθησης ασκούν τα καθήκοντά τους με διαφάνεια και αμεροληψία, αποφεύγουν κάθε σύγκρουση συμφερόντων που προκύπτει από τα καθήκοντά τους και παρέχουν τις υπηρεσίες τους σε φορείς εκμετάλλευσης χωρίς διακρίσεις. (5) Η Επιτροπή θα πρέπει να αποφασίζει αν θα ανακαλέσει την αναγνώριση οργανισμού βάσει δίκαιης, διαφανούς και αμερόληπτης διαδικασίας. Προτού λάβει απόφαση, η Επιτροπή θα πρέπει να ζητεί τη γνώμη των οικείων αρμόδιων αρχών των κρατών μελών και να συγκεντρώνει επαρκείς πληροφορίες, συμπεριλαμβανομένων επιτόπιων επισκέψεων όπου χρειάζεται. Θα πρέπει να δίνεται στον ενδιαφερόμενο οργανισμό παρακολούθησης η δυνατότητα να υποβάλει σχόλια προτού ληφθεί η απόφαση. (6) Σύμφωνα με την αρχή της αναλογικότητας, όταν ένας οργανισμός παρακολούθησης δεν ανταποκρίνεται πλέον στα καθήκοντά του ή στις απαιτήσεις του άρθρου 8 του κανονισμού (ΕΕ) αριθ. 995/2010, η Επιτροπή θα πρέπει να είναι σε θέση να ανακαλεί την αναγνώριση είτε προσωρινά και/ή υπό όρους, είτε μόνιμα, ανάλογα με το επίπεδο των ελλείψεων που θα διαπιστώνει. (7) Είναι ανάγκη να εξασφαλιστεί ότι το επίπεδο προστασίας των φυσικών προσώπων έναντι της επεξεργασίας δεδομένων προσωπικού χαρακτήρα εντός του πεδίου εφαρμογής του παρόντος κανονισμού, ιδίως όσον αφορά την επεξεργασία δεδομένων προσωπικού χαρακτήρα που περιέχονται στις αιτήσεις αναγνώρισης οργανισμού παρακολούθησης, πληροί τις απαιτήσεις της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2) και είναι σύμφωνο με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ορισμοί Για τους σκοπούς του παρόντος κανονισμού, πέραν των ορισμών του άρθρου 2 του κανονισμού (ΕΚ) αριθ. 995/2010, ισχύουν οι ακόλουθοι ορισμοί: 1) «οικείες αρμόδιες αρχές»: οι αρμόδιες αρχές του κράτους μέλους στο οποίο είναι νόμιμα εγκατεστημένος ένας οργανισμός παρακολούθησης ή υποψήφιος για αναγνώριση οργανισμός παρακολούθησης ή στο οποίο παρέχει υπηρεσίες ή προτίθεται να παρέχει υπηρεσίες με την έννοια της οδηγίας 2006/123/ΕΚ του Ευρωπαϊκού Κοινοβουλίου και του Συμβουλίου (4)· 2) «επίσημοι τίτλοι σπουδών»: πτυχία, πιστοποιητικά και άλλα αποδεικτικά τα οποία εκδίδονται από αρχή κράτους, καθορίζονται από τις νομοθετικές ή διοικητικές διατάξεις του εν λόγω κράτους και πιστοποιούν επιτυχή ολοκλήρωση επαγγελματικής κατάρτισης· 3) «επαγγελματική πείρα»: η πραγματική και νόμιμη άσκηση του συγκεκριμένου επαγγέλματος. Άρθρο 2 Αίτηση αναγνώρισης 1. Οποιαδήποτε νόμιμα εγκατεστημένη στην Ένωση οντότητα του δημόσιου ή του ιδιωτικού τομέα -εταιρεία, νομικό πρόσωπο, επιχείρηση κάθε είδους, ίδρυμα ή αρχή- μπορεί να υποβάλει στην Επιτροπή αίτηση για να αναγνωριστεί ως οργανισμός παρακολούθησης. Η οντότητα υποβάλλει την αίτηση σε μία από τις επίσημες γλώσσες της Ένωσης, συνοδευόμενη από τα έγγραφα που απαριθμούνται στο παράρτημα. 2. Για να αναγνωριστεί ως οργανισμός παρακολούθησης, ένας υποψήφιος αποδεικνύει ότι πληροί όλες τις απαιτήσεις του άρθρου 8 παράγραφος 2 του κανονισμού (ΕΕ) αριθ. 995/2010 και των άρθρων 5 έως 8 του παρόντος κανονισμού. 3. Η Επιτροπή γνωστοποιεί την παραλαβή της αίτησης και χορηγεί στον υποψήφιο αριθμό πρωτοκόλλου εντός 10 εργάσιμων ημερών από την ημερομηνία παραλαβής. Παρέχει επίσης στον υποψήφιο ενδεικτικό χρονοδιάγραμμα εντός του οποίου θα λάβει απόφαση για την αίτηση. Η Επιτροπή ενημερώνει τον υποψήφιο σε περίπτωση που αναθεωρήσει το ενδεικτικό χρονοδιάγραμμα προκειμένου να συγκεντρώσει πρόσθετες πληροφορίες ή έγγραφα για την αξιολόγηση της αίτησης. 4. Αν μετά την παρέλευση τριών μηνών από την παραλαβή της αίτησης ή της τελευταίας έγγραφης ανακοίνωσης προς υποψήφιο, ανάλογα με το ποια από τις δύο ημερομηνίες είναι μεταγενέστερη, η Επιτροπή δεν έχει εκδώσει απόφαση αναγνώρισης ή έχει απορρίψει την αίτηση, ενημερώνει εγγράφως τον υποψήφιο για την πρόοδο της αξιολόγησης της αίτησης. Το πρώτο εδάφιο μπορεί να εφαρμοστεί περισσότερες από μία φορές στη διεκπεραίωση μιας αίτησης. 5. Η Επιτροπή διαβιβάζει αντίγραφο της αίτησης και των δικαιολογητικών στις οικείες αρμόδιες αρχές, οι οποίες μπορούν να υποβάλουν παρατηρήσεις σχετικά με την αίτηση εντός μηνός από την ημερομηνία διαβίβασης. Άρθρο 3 Πρόσθετα έγγραφα και πρόσβαση στους χώρους 1. Κατόπιν αιτήματος της Επιτροπής, ένας υποψήφιος ή οι οικείες αρμόδιες αρχές διαβιβάζουν τυχόν πρόσθετα στοιχεία ή έγγραφα που απαιτούνται από την Επιτροπή εντός συγκεκριμένης προθεσμίας. 2. Ο υποψήφιος παρέχει στην Επιτροπή πρόσβαση στους χώρους του για να επαληθεύσει η τελευταία αν πληρούνται όλες οι απαιτήσεις του άρθρου 8 του κανονισμού (ΕΕ) αριθ. 995/2010 και των άρθρων 5 έως 8. Η Επιτροπή ενημερώνει εκ των προτέρων τον υποψήφιο για την επίσκεψη. Οι οικείες αρμόδιες αρχές μπορούν να συμμετάσχουν στην επίσκεψη. Ο υποψήφιος προσφέρει την αναγκαία βοήθεια για να διευκολύνει τις επισκέψεις αυτές. Άρθρο 4 Απόφαση αναγνώρισης Όταν η Επιτροπή εκδίδει απόφαση αναγνώρισης δυνάμει του άρθρου 8 παράγραφος 3 του κανονισμού (ΕΕ) αριθ. 995/2010, κοινοποιεί την απόφαση στον υποψήφιο εντός 10 εργάσιμων ημερών από την ημερομηνία έκδοσής της. Η Επιτροπή χορηγεί αμελλητί στον υποψήφιο πιστοποιητικό αναγνώρισης και ανακοινώνει την απόφασή της στις αρμόδιες αρχές όλων των κρατών μελών σύμφωνα με το άρθρο 8 παράγραφος 3 δεύτερο εδάφιο του κανονισμού (ΕΕ) αριθ. 995/2010 εντός της προθεσμίας που αναφέρεται στο πρώτο εδάφιο. Άρθρο 5 Νομική προσωπικότητα και νόμιμη εγκατάσταση εντός της Ένωσης 1. Όταν ο υποψήφιος είναι νόμιμα εγκατεστημένος σε περισσότερα του ενός κράτη μέλη, παρέχει πληροφορίες για την έδρα του, την κεντρική διοίκηση ή τον κύριο τόπο της επιχειρηματικής του δραστηριότητας εντός της Ένωσης, καθώς και για όλα τα υποκαταστήματα, παραρτήματα ή θυγατρικές που διαθέτει στην επικράτεια κράτους μέλους. Ο υποψήφιος δηλώνει επίσης σε ποιο κράτος μέλος προτίθεται να παρέχει υπηρεσίες. 2. Ο υποψήφιος που είναι αρχή κράτους μέλους ή αποτελεί μέρος της δεν απαιτείται να αποδείξει τη νομική του προσωπικότητα ή τη νόμιμη εγκατάστασή του εντός της Ένωσης. Άρθρο 6 Κατάλληλη εμπειρογνωμοσύνη 1. Για τη διασφάλιση της ορθής άσκησης των καθηκόντων του, όπως απαιτείται βάσει του άρθρου 8 παράγραφος 2 στοιχείο β) του κανονισμού (ΕΕ) αριθ. 995/2010, ο υποψήφιος οργανισμός παρακολούθησης πρέπει να διαθέτει τεχνικά ικανό προσωπικό που πληροί τα ακόλουθα ελάχιστα κριτήρια και το αποδεικνύει με επίσημους τίτλους σπουδών και βεβαιώσεις επαγγελματικής πείρας: α) επίσημη επαγγελματική κατάρτιση σε επιστημονικό κλάδο σχετικό με τα καθήκοντα του οργανισμού παρακολούθησης· β) για τις ανώτερες θέσεις τεχνικού προσωπικού, τουλάχιστον πενταετή επαγγελματική πείρα σε θέση σχετική με τα καθήκοντα του οργανισμού παρακολούθησης. Για τους σκοπούς του στοιχείου α) του πρώτου εδαφίου, επιστημονικοί κλάδοι σχετικοί με τα καθήκοντα του οργανισμού παρακολούθησης θεωρούνται η δασοκομία, το περιβάλλον, το δίκαιο, η διοίκηση επιχειρήσεων, η διαχείριση κινδύνων, το εμπόριο, η ελεγκτική, ο χρηματοοικονομικός έλεγχος και η διαχείριση αλυσίδας προμηθειών. 2. Ο υποψήφιος τηρεί αρχεία που τεκμηριώνουν τα καθήκοντα και τις αρμοδιότητες του προσωπικού του. Εφαρμόζει διαδικασίες για την παρακολούθηση των επιδόσεων και της τεχνικής ικανότητας του προσωπικού του. Άρθρο 7 Ικανότητα άσκησης των καθηκόντων του οργανισμού παρακολούθησης 1. Ο υποψήφιος αποδεικνύει ότι διαθέτει όλα τα ακόλουθα: α) οργανωτική δομή που εγγυάται την ορθή άσκηση των καθηκόντων του οργανισμού παρακολούθησης· β) σύστημα δέουσας επιμέλειας προς διάθεση στους φορείς εκμετάλλευσης και χρήση από αυτούς· γ) πολιτικές και διαδικασίες που επιτρέπουν την αξιολόγηση και τη βελτίωση του συστήματος δέουσας επιμέλειας· δ) διαδικασίες και διεργασίες με τις οποίες θα επαληθεύεται η σωστή χρήση του οικείου συστήματος δέουσας επιμέλειας από τους φορείς εκμετάλλευσης· ε) διαδικασίες για τη λήψη διορθωτικών μέτρων σε περίπτωση αδυναμίας ενός φορέα εκμετάλλευσης να χρησιμοποιήσει σωστά το οικείο σύστημα δέουσας επιμέλειας. 2. Επιπλέον των απαιτήσεων της παραγράφου 1, ο υποψήφιος αποδεικνύει ότι έχει την οικονομική και τεχνική ικανότητα να ασκεί τα καθήκοντα του οργανισμού παρακολούθησης. Άρθρο 8 Απουσία σύγκρουσης συμφερόντων 1. Ο υποψήφιος οργανώνεται κατά τρόπον ώστε να διασφαλίζει την αντικειμενικότητα και την αμεροληψία των δραστηριοτήτων του. 2. Ο υποψήφιος προσδιορίζει, αναλύει και τηρεί αρχεία που τεκμηριώνουν τους κινδύνους σύγκρουσης συμφερόντων οι οποίοι προκύπτουν από την άσκηση των καθηκόντων του οργανισμού παρακολούθησης, συμπεριλαμβανομένων τυχόν συγκρούσεων που απορρέουν από τις σχέσεις του υποψηφίου με συναφείς φορείς ή υπεργολάβους. 3. Όταν εντοπίζεται κίνδυνος σύγκρουσης συμφερόντων, ο υποψήφιος εφαρμόζει έγγραφες πολιτικές και διαδικασίες για να αποφύγει τη σύγκρουση συμφερόντων σε επίπεδο οργανισμού και ατομικό. Οι έγγραφες πολιτικές και διαδικασίες διατηρούνται και εφαρμόζονται, μπορούν δε να περιλαμβάνουν ελέγχους από τρίτους. Άρθρο 9 Πληροφορίες για μετέπειτα αλλαγές 1. Ο οργανισμός παρακολούθησης ενημερώνει αμελλητί την Επιτροπή, εάν μετά την αναγνώρισή του προκύψει οποιαδήποτε από τις ακόλουθες καταστάσεις: α) αλλαγή που μπορεί να επηρεάσει την ικανότητά του να συμμορφώνεται με τις απαιτήσεις των άρθρων 5 έως 8 και η οποία επήλθε μετά την αναγνώρισή του· β) ίδρυση υποκαταστημάτων, παραρτημάτων ή θυγατρικών εταιρειών από τον οργανισμό παρακολούθησης εντός της Ένωσης, πλην αυτών που είχε δηλώσει στην αίτησή του· γ) ο οργανισμός παρακολούθησης αποφασίζει να παρέχει υπηρεσίες σε άλλα κράτη μέλη πλην αυτών που είχε δηλώσει στην αίτησή του ή σε κράτος μέλος στο οποίο είχε παύσει να παρέχει υπηρεσίες, όπως έχει δηλώσει σύμφωνα με το στοιχείο δ)· δ) ο οργανισμός παρακολούθησης παύει να παρέχει υπηρεσίες σε κάποιο κράτος μέλος. 2. Η Επιτροπή ανακοινώνει όλες τις πληροφορίες που λαμβάνει δυνάμει της παραγράφου 1 στις οικείες αρμόδιες αρχές. Άρθρο 10 Επανεξέταση της απόφασης αναγνώρισης 1. Η Επιτροπή μπορεί να επανεξετάζει οποτεδήποτε μια απόφαση αναγνώρισης οργανισμού παρακολούθησης. Η Επιτροπή διενεργεί την επανεξέταση αυτή σε οποιαδήποτε από τις ακόλουθες περιπτώσεις: α) μια οικεία αρμόδια αρχή πληροφορεί την Επιτροπή ότι έχει διαπιστώσει ότι ένας οργανισμός παρακολούθησης δεν εκτελεί πλέον τα καθήκοντα που προβλέπει το άρθρο 8 παράγραφος 1 του κανονισμού (ΕΕ) αριθ. 995/2010 ή δεν συμμορφώνεται πλέον με τις απαιτήσεις του άρθρου 8 παράγραφος 2 του κανονισμού (ΕΕ) αριθ. 995/2010, όπως εξειδικεύονται στα άρθρα 5 έως 8 του παρόντος κανονισμού· β) η Επιτροπή διαθέτει ουσιαστικές πληροφορίες, συμπεριλαμβανομένων βάσιμων ανησυχιών που έχουν εκφράσει τρίτα μέρη, σύμφωνα με τις οποίες ένας οργανισμός παρακολούθησης δεν συμμορφώνεται πλέον με τις απαιτήσεις του άρθρου 8 παράγραφοι 1 και 2 του κανονισμού (ΕΕ) αριθ. 995/2010 και των άρθρων 5 έως 8 του παρόντος κανονισμού· γ) ένας οργανισμός παρακολούθησης έχει ενημερώσει την Επιτροπή σχετικά με αλλαγές που αναφέρονται στο άρθρο 9 παράγραφος 1 στοιχείο α) του παρόντος κανονισμού. 2. Όταν η Επιτροπή κινεί διαδικασία επανεξέτασης, επικουρείται από ομάδα επανεξέτασης για τη διεξαγωγή της επανεξέτασης, καθώς και ελέγχων. 3. Ο υποψήφιος παρέχει στην ομάδα επανεξέτασης πρόσβαση στους χώρους του προκειμένου να επαληθεύσει η ομάδα αν πληρούνται όλες οι απαιτήσεις του άρθρου 8 του κανονισμού (ΕΕ) αριθ. 995/2010 και των άρθρων 5 έως 8 του παρόντος κανονισμού. Οι οικείες αρμόδιες αρχές μπορούν να συμμετάσχουν στην επίσκεψη. Ο υποψήφιος προσφέρει την αναγκαία βοήθεια για να διευκολύνει τις επισκέψεις αυτές. 4. Η ομάδα επανεξέτασης συντάσσει έκθεση με τις διαπιστώσεις της. Στην έκθεση επανεξέτασης επισυνάπτονται δικαιολογητικά στοιχεία. Η έκθεση επανεξέτασης περιλαμβάνει σύσταση σχετικά με το αν πρέπει να ανακληθεί ή όχι η αναγνώριση οργανισμού παρακολούθησης. Η ομάδα επανεξέτασης διαβιβάζει την έκθεση επανεξέτασης στις οικείες αρμόδιες αρχές. Οι εν λόγω αρχές μπορούν να υποβάλλουν παρατηρήσεις εντός τριών εβδομάδων από την ημερομηνία διαβίβασης της έκθεσης. Η ομάδα επανεξέτασης παρέχει στον ενδιαφερόμενο οργανισμό παρακολούθησης σύνοψη των διαπιστώσεων και των συμπερασμάτων της έκθεσης. Ο οργανισμός μπορεί να υποβάλλει παρατηρήσεις εντός τριών εβδομάδων από την ημερομηνία διαβίβασης της σύνοψης. 5. Εφόσον η ομάδα επανεξέτασης καταλήξει στο συμπέρασμα ότι ο οργανισμός παρακολούθησης δεν ανταποκρίνεται πλέον στα καθήκοντά του ή στις απαιτήσεις του άρθρου 8 του κανονισμού (ΕΕ) αριθ. 995/2010, συνιστά στην έκθεση επανεξέτασης την ανάκληση της αναγνώρισης είτε προσωρινά και/ή υπό όρους, είτε μόνιμα, ανάλογα με το επίπεδο των ελλείψεων που έχει διαπιστώσει. Η ομάδα επανεξέτασης μπορεί, αντ’ αυτού, να συστήσει στην Επιτροπή να εκδώσει ανακοίνωση διορθωτικών μέτρων ή να απευθύνει επίσημη προειδοποίηση ή να μην προβεί σε άλλη ενέργεια. Άρθρο 11 Απόφαση για την ανάκληση αναγνώρισης 1. Η Επιτροπή αποφασίζει να ανακαλέσει την αναγνώριση οργανισμού παρακολούθησης είτε προσωρινά και/ή υπό όρους είτε μόνιμα, λαμβάνοντας υπόψη την έκθεση επανεξέτασης που αναφέρεται στο άρθρο 10. 2. Όταν από το επίπεδο των ελλείψεων που έχουν διαπιστωθεί δεν συνάγεται, σύμφωνα με το άρθρο 8 παράγραφος 6 του κανονισμού (ΕΕ) αριθ. 995/2010, ότι ο οργανισμός παρακολούθησης δεν ανταποκρίνεται πλέον στα καθήκοντά του ή στις απαιτήσεις του άρθρου 8 παράγραφος 2 του εν λόγω κανονισμού, η Επιτροπή μπορεί να εκδώσει ανακοίνωση διορθωτικών μέτρων ή να απευθύνει επίσημη προειδοποίηση. 3. Η απόφαση για την ανάκληση της αναγνώρισης οργανισμού παρακολούθησης, καθώς και η ανακοίνωση ή επίσημη προειδοποίηση δυνάμει της παραγράφου 2 κοινοποιούνται στον ενδιαφερόμενο οργανισμό παρακολούθησης και ανακοινώνονται στις αρμόδιες αρχές όλων των κρατών μελών σύμφωνα με το άρθρο 8 παράγραφος 6 του κανονισμού (ΕΕ) αριθ. 995/2010 εντός 10 εργάσιμων ημερών από την έκδοσή τους. Άρθρο 12 Προστασία των δεδομένων Ο παρών κανονισμός δεν θίγει τους κανόνες για την επεξεργασία δεδομένων προσωπικού χαρακτήρα που καθορίζονται στην οδηγία 95/46/ΕΚ και στον κανονισμό (ΕΚ) αριθ. 45/2001. Άρθρο 13 Τελικές διατάξεις Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Φεβρουαρίου 2012.

Εμπορικές πράξεις

Εμπορική νομοθεσία


ΑΠΌΦΑΣΗ ΤΗΣ ΕΠΙΤΡΟΠΉΣ της 24ης Αυγούστου 2012 για τροποποίηση του παραρτήματος I του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου περί όρων πρόσβασης στα δίκτυα μεταφοράς φυσικού αερίου (Κείμενο που παρουσιάζει ενδιαφέρον για τον ΕΟΧ) (2012/490/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005 (1), και ιδίως το άρθρο 23 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 715/2009 καθορίζει κανόνες χωρίς διακρίσεις για τις συνθήκες πρόσβασης στα δίκτυα μεταφοράς φυσικού αερίου ώστε να εξασφαλίζεται η ορθή λειτουργία της εσωτερικής αγοράς αερίου. Επειδή ο διπλασιασμός των συστημάτων μεταφοράς φυσικού αερίου δεν αποτελεί στις περισσότερες περιπτώσεις οικονομική και αποτελεσματική λύση, η τόνωση του ανταγωνισμού στις αγορές φυσικού αερίου επιτυγχάνεται με την πρόσβαση τρίτων μερών οπότε η υποδομή ανοίγει σε όλους τους προμηθευτές κατά τρόπο διαφανή και χωρίς διακρίσεις. Η συχνή εμφάνιση συμβατικής συμφόρησης όταν χρήστες του δικτύου δεν μπορούν να έχουν πρόσβαση στα συστήματα μεταφοράς αερίου παρά τη φυσική διάθεση δυναμικότητας αποτελεί εμπόδιο στην πορεία ολοκλήρωσης της εσωτερικής αγοράς ενέργειας. (2) Η πράξη έδειξε ότι παρά την εφαρμογή ορισμένων αρχών όσον αφορά τη διαχείριση της συμφόρησης, όπως η διάθεση διακοπτόμενης δυναμικότητας όπως προβλέπεται στον κανονισμό (ΕΚ) αριθ. 1775/2005 του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2005, περί όρων πρόσβασης στα δίκτυα μεταφοράς φυσικού αερίου (2), και στον κανονισμό (ΕΚ) αριθ. 715/2009, η συμβατική συμφόρηση στα δίκτυα μεταφοράς φυσικού αερίου της Ένωσης παραμένει εμπόδιο στην ανάπτυξη μιας ορθώς λειτουργούσας εσωτερικής αγοράς αερίου. Ως εκ τούτου απαιτείται η τροποποίηση των κατευθυντήριων γραμμών σχετικά με την εφαρμογή των διαδικασιών διαχείρισης της συμφόρησης σε περίπτωση συμβατικής συμφόρησης. Σύμφωνα με το άρθρο 23 παράγραφος 3 του κανονισμού (ΕΚ) αριθ. 715/2009, οι προτεινόμενες κατευθυντήριες γραμμές πρέπει να αντικατοπτρίζουν τις διαφορές μεταξύ των εθνικών συστημάτων φυσικού αερίου και μπορεί να τάσσουν ελάχιστες απαιτήσεις που πρέπει να πληρούνται για την επίτευξη διαφανών και χωρίς διακρίσεις συνθηκών πρόσβασης στο δίκτυο σε σχέση με τις διαδικασίες διαχείρισης της συμφόρησης, (3) Οι διαδικασίες διαχείρισης της συμφόρησης πρέπει να εφαρμόζονται σε περίπτωση συμβατικής συμφόρησης και στοχεύουν στην επίλυση των σχετικών συμβάντων με την επαναδιάθεση αχρησιμοποίητης δυναμικότητας στην αγορά ώστε να ανακατανεμηθεί στο πλαίσιο των κανονικών διαδικασιών κατανομής, (4) Όταν ένα σημείο διασύνδεσης αποτελεί συχνά αντικείμενο εκδήλωσης φυσικής συμφόρησης, οι διαδικασίες διαχείρισης της συμφόρησης μπορεί συχνά να αποβαίνουν άκαρπες. Στις περιπτώσεις αυτές πρέπει να εξεταστεί λύση υπό το πρίσμα προγραμματισμού και επενδύσεων σε δίκτυα, (5) Σύμφωνα με τον κανονισμό (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου (3), ο Οργανισμός Συνεργασίας των Ρυθμιστικών Αρχών Ενέργειας (εφεξής ο «οργανισμός») πρέπει να παρακολουθεί και αναλύει την εφαρμογή των κατευθυντήριων αυτών γραμμών. Οι διαχειριστές συστημάτων μεταφοράς απαιτείται να δημοσιεύουν τις πληροφορίες που είναι αναγκαίες για τον εντοπισμό υπό εύχρηστη μορφή της εκδήλωσης συμβατικής συμφόρησης, (6) Σύμφωνα με το άρθρο 24 του κανονισμού (ΕΚ) αριθ. 715/2009, οι εθνικές ρυθμιστικές αρχές μεριμνούν για τη συμμόρφωση με τις εν λόγω κατευθυντήριες γραμμές, (7) Για να εξασφαλιστεί η εφαρμογή των διαδικασιών διαχείρισης της συμφόρησης κατά τον αποτελεσματικότερο τρόπο σε όλα τα σημεία διασύνδεσης και με στόχο να μεγιστοποιηθούν οι διαθέσιμες δυναμικότητες σε όλα τα γειτονικά συστήματα εισόδου - εξόδου, έχει μεγάλη σημασία να συνεργάζονται στενά μεταξύ τους οι εθνικές ρυθμιστικές αρχές και οι διαχειριστές συστημάτων μεταφοράς από τα διάφορα κράτη μέλη και εντός των κρατών μελών. Ειδικότερα οι εθνικές ρυθμιστικές αρχές και οι διαχειριστές συστημάτων μεταφοράς θα πρέπει να λαμβάνουν υπόψη τις βέλτιστες πρακτικές και να επιδιώκουν την εναρμόνιση των διαδικασιών εφαρμογής των εν λόγω κατευθυντήριων γραμμών. Ενεργώντας σύμφωνα με το άρθρο 7 του κανονισμού (ΕΚ) αριθ. 713/2009, ο οργανισμός και οι εθνικές ρυθμιστικές αρχές πρέπει να διασφαλίσουν ότι σε ολόκληρη την Ένωση εφαρμόζονται οι πλέον αποτελεσματικές διαδικασίες διαχείρισης της συμφόρησης στα υφιστάμενα σημεία εισόδου και εξόδου, (8) Δεδομένου ότι οι διαχειριστές συστημάτων μεταφοράς διαθέτουν λεπτομερείς πληροφορίες σχετικά με τη φυσική χρήση του συστήματος και είναι οι πλέον κατάλληλοι να εκτιμήσουν τις μελλοντικές ροές, ενδείκνυται να καθορίσουν μια ποσότητα πρόσθετης δυναμικότητας προς διάθεση επιπροσθέτως της υπολογιζόμενης τεχνικής δυναμικότητας. Προσφέροντας περισσότερη αμετάβλητη δυναμικότητα σε σχέση με την τεχνικώς διαθέσιμη μέσω της συνεκτίμησης των σεναρίων ροής και των συμβολαιοποιηθεισών δυναμικοτήτων, οι διαχειριστές των συστημάτων μεταφοράς αναλαμβάνουν κίνδυνο ο οποίος θα πρέπει να αμειφθεί ανάλογα. Για τους σκοπούς του καθορισμού των εσόδων των διαχειριστών συστημάτων μεταφοράς, η εν λόγω πρόσθετη δυναμικότητα θα πρέπει ωστόσο να κατανεμηθεί μόνον όταν έχει διατεθεί κάθε άλλη δυναμικότητα, συμπεριλαμβανομένης της δυναμικότητας που προκύπτει από την εφαρμογή άλλων διαδικασιών διαχείρισης της συμφόρησης. Οι διαχειριστές συστημάτων μεταφοράς πρέπει να συνεργαστούν στενά για να ορίσουν την τεχνική δυναμικότητα. Προκειμένου να επιλύσουν μια δυνητική κατάσταση φυσικής συμφόρησης, οι διαχειριστές συστημάτων μεταφοράς πρέπει να εφαρμόσουν το οικονομικώς αποδοτικότερο μέτρο, συμπεριλαμβανομένης είτε της επαναγοράς δυναμικότητας είτε της λήψης άλλων τεχνικών ή εμπορικών μέτρων, (9) Ο κανονισμός (ΕΚ) αριθ. 715/2009 πρέπει συνεπώς να τροποποιηθεί ανάλογα, (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει του άρθρου 51 της οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου (4), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα I του κανονισμού (ΕΚ) αριθ. 715/2009 τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 24 Αυγούστου 2012.

ΠΟΛΕΟΔΟΜΙΑ ΚΑΙ ΚΤΙΡΙΑΚΑ ΕΡΓΑ

Υδρογονάνθρακες

Βιομηχανία πετρελαίου


ΑΠΌΦΑΣΗ ΤΟΥ ΣΥΜΒΟΥΛΊΟΥ της 14ης Μαΐου 2012 για την υπογραφή εξ ονόματος της Ευρωπαϊκής Ένωσης μιας συνολικής συμφωνίας-πλαισίου εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Σοσιαλιστικής Δημοκρατίας του Βιετνάμ, αφετέρου (2012/279/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 79 παράγραφος 3, τα άρθρα 91,100,207 και 209 σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 14 Μαΐου 2007, το Συμβούλιο εξουσιοδότησε την Επιτροπή να διαπραγματευθεί μία συμφωνία - πλαίσιο εταιρικής σχέσης και συνεργασίας (στο εξής «η συμφωνία») με τη Σοσιαλιστική Δημοκρατία του Βιετνάμ. (2) Οι διατάξεις της συμφωνίας που εμπίπτουν στο πεδίο εφαρμογής του τρίτου μέρους, τίτλος V της συνθήκης για τη λειτουργία της Ευρωπαϊκής Ένωσης, δεσμεύουν το Ηνωμένο Βασίλειο και την Ιρλανδία, ως χωριστά συμβαλλόμενα μέρη και όχι ως μέρη της Ευρωπαϊκής Ένωσης, εκτός αν η Ευρωπαϊκή Ένωση, από κοινού με το Ηνωμένο Βασίλειο ή/και την Ιρλανδία, έχουν ομού κοινοποιήσει στην Σοσιαλιστική Δημοκρατία του Βιετνάμ ότι το Ηνωμένο Βασίλειο ή η Ιρλανδία δεσμεύονται ως μέρη της Ευρωπαϊκής Ένωσης σύμφωνα με το πρωτόκολλο αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης. Αν το Ηνωμένο Βασίλειο ή/και η Ιρλανδία παύσουν να δεσμεύονται ως μέρη της Ευρωπαϊκής Ένωσης σύμφωνα με το άρθρο 4α του πρωτοκόλλου αριθ. 21, η Ευρωπαϊκή Ένωση από κοινού με το Ηνωμένο Βασίλειο ή/και την Ιρλανδία ενημερώνουν αμέσως τη Σοσιαλιστική Δημοκρατία του Βιετνάμ για κάθε αλλαγή της θέσης τους· στην περίπτωση αυτή εξακολουθούν να δεσμεύονται από τις διατάξεις της συμφωνίας ιδίω ονόματι. Το αυτό όσον αφορά τη Δανία σύμφωνα με το πρωτόκολλο αριθ. 22 για τη θέση της Δανίας που προσαρτάται στις εν λόγω συνθήκες. (3) Αν το Ηνωμένο Βασίλειο ή/και η Ιρλανδία δεν παράσχουν την κοινοποίηση την απαιτούμενη κατά το άρθρο 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, δεν συμμετέχουν στη θέσπιση, από το Συμβούλιο, της παρούσας απόφασης στο βαθμό που αυτή καλύπτει διατάξεις βάσει του τρίτου μέρους, τίτλος V, της Συνθήκης για τη λειτουργία της Ευρωπαϊκής Ένωσης. Το αυτό ισχύει και για τη Δανία σύμφωνα με το πρωτόκολλο αριθ. 22 για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης. (4) Η συμφωνία θα πρέπει να υπογραφεί, με την επιφύλαξη της ενδεχόμενης σύναψής της σε μεταγενέστερο στάδιο, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της συμφωνίας - πλαισίου εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Σοσιαλιστικής Δημοκρατίας του Βιετνάμ, αφετέρου, εγκρίνεται εξ ονόματος της Ένωσης, με την επιφύλαξη της σύναψης της (1). Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης. Άρθρο 3 Η παρούσα απόφαση αρχίζει να ισχύει την επομένη της έκδοσής της. Βρυξέλλες, 14 Μαΐου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1220/2011 ΤΗΣ ΕΠΙΤΡΟΠΉΣ της 25ης Νοεμβρίου 2011 σχετικά με την τροποποίηση του κανονισμού (ΕΚ) αριθ. 867/2008 για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τις οργανώσεις ελαιουργικών φορέων, τα οικεία προγράμματα εργασίας και τη χρηματοδότησή τους Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 103 παράγραφος 2 τρίτο εδάφιο, σε συνδυασμό με το άρθρο 4, Εκτιμώντας τα ακόλουθα: (1) Με βάση την πείρα που αποκτήθηκε από την εφαρμογή των προγραμμάτων εργασίας των οργανώσεων ελαιουργικών φορέων, κρίνονται απαραίτητες ορισμένες τροποποιήσεις στον κανονισμό (ΕΚ) αριθ. 867/2008 της Επιτροπής (2). (2) Για να εξασφαλισθεί καλύτερη εφαρμογή του άρθρου 103 του κανονισμού (ΕΚ) αριθ. 1234/2007 και η προστασία των οικονομικών συμφερόντων της Ένωσης, εφόσον οι οργανώσεις παραγωγών επωφελούνται από μέτρα αγροτικής ανάπτυξης στο πλαίσιο του κανονισμού (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (3), θα πρέπει να προβλεφθεί ότι η έγκριση των οργανώσεων ελαιουργικών φορέων απορρίπτεται, αναστέλλεται ή ανακαλείται αμέσως, εάν στις οργανώσεις αυτές επιβληθούν κυρώσεις στο πλαίσιο των εν λόγω κανονισμών. (3) Στον τομέα της παρακολούθησης και της διοικητικής διαχείρισης της αγοράς, θα πρέπει να δοθεί έμφαση στα θέματα που συνδέονται με τις δραστηριότητες οι οποίες προβλέπονται στα προγράμματα εργασίας των οργανώσεων φορέων, ενώ στον τομέα της βελτίωσης της ποιότητας της παραγωγής ελαιολάδου και επιτραπέζιων ελιών, για λόγους αποτελεσματικότητας κρίνεται σκόπιμο να προβλεφθούν νέα είδη τεχνικής βοήθειας. (4) Για να εξασφαλιστεί καλύτερη συνοχή των δραστηριοτήτων που είναι επιλέξιμες για ενωσιακή χρηματοδότηση, είναι επιθυμητό, όσον αφορά την καταπολέμηση του δάκου της ελιάς, να περιοριστεί η χρηματοδότηση στις δραστηριότητες που προβλέπονται στο άρθρο 5 παράγραφος 1 στοιχείο β) σημείο iii) του κανονισμού (ΕΚ) αριθ. 867/2008. (5) Λαμβανομένης υπόψη της πείρας που αποκτήθηκε, θα πρέπει να αυξηθεί το ελάχιστο ποσοστό ενωσιακής χρηματοδότησης που χορηγείται για τον τομέα της βελτίωσης των περιβαλλοντικών επιπτώσεων της ελαιοκαλλιέργειας, ώστε να αντικατοπτρίζονται οι σημαντικές εξελίξεις στον τομέα αυτό. Επιπλέον, για τη βελτιστοποίηση της χρησιμοποίησης των πόρων που διατίθενται για τα προγράμματα εργασίας, θα πρέπει να μειωθεί το ποσοστό του τμήματος των γενικών εξόδων για την εφαρμογή τους. (6) Κρίνεται σκόπιμο να απλοποιηθούν οι διοικητικές διαδικασίες σε περίπτωση που η τροποποίηση ενός προγράμματος αφορά την αντικατάσταση μιας δραστηριότητας από μια άλλη και ο προβλεπόμενος προϋπολογισμός για καθεμία από τις δραστηριότητες αυτές είναι μικρότερος από 10 000 ευρώ, εφόσον ο αρχικός στόχος του προγράμματος παραμένει αμετάβλητος. (7) Για τη διευκόλυνση της εκτέλεσης των προγραμμάτων, είναι σκόπιμο να καταστούν πιο ευέλικτοι οι όροι για την αποδέσμευση των εγγυήσεων που συνδέονται με τις προκαταβολές, υπό τον όρο ότι οι επιλέξιμες δαπάνες έχουν υλοποιηθεί και ελεγχθεί. (8) Θα πρέπει να καθορισθεί νέα προθεσμία για την κοινοποίηση από τα σχετικά κράτη μέλη των εθνικών μέτρων που λαμβάνονται για την εφαρμογή του παρόντος κανονισμού. (9) Ως εκ τούτου, ο κανονισμός (ΕΚ) αριθ. 867/2008 θα πρέπει να τροποποιηθεί αναλόγως. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 867/2008 τροποποιείται ως εξής: 1) Στο άρθρο 3 παράγραφος 5, προστίθεται το ακόλουθο στοιχείο γ): «γ) επιβληθούν κυρώσεις λόγω παραβίασης του καθεστώτος χρηματοδότησης των προγραμμάτων δραστηριοτήτων των οργανώσεων φορέων που προβλέπεται στο άρθρο 103 του κανονισμού (ΕΚ) αριθ. 1234/2007 ή λόγω παραβίασης στο πλαίσιο της εφαρμογής μέτρου αγροτικής ανάπτυξης που προβλέπεται στο κανονισμό (ΕΚ) αριθ. 1698/2005 του Συμβουλίου (4). 2) Το άρθρο 5 παράγραφος 1, τροποποιείται ως εξής: α) το στοιχείο α) σημείο ii) αντικαθίσταται από το ακόλουθο κείμενο: «ii) εκπόνηση μελετών, ιδίως για θέματα συνδεόμενα με τις άλλες δραστηριότητες που προβλέπονται στο πρόγραμμα εργασίας της σχετικής οργάνωσης φορέων·»· β) το στοιχείο γ) τροποποιείται ως εξής: i) το σημείο ii) αντικαθίσταται από το ακόλουθο κείμενο: «ii) βελτίωση των συνθηκών καλλιέργειας, συγκομιδής, παράδοσης και αποθήκευσης των ελιών πριν από τη μεταποίησή τους, σύμφωνα με τις τεχνικές προδιαγραφές που καθορίζονται από την αρμόδια εθνική αρχή,»· ii) το σημείο iii) αντικαθίσταται από το ακόλουθο κείμενο: «iii) βελτίωση των συνθηκών αποθήκευσης και αξιοποίησης των καταλοίπων της παραγωγής ελαιολάδου και επιτραπέζιων ελιών και βελτίωση των συνθηκών εμφιάλωσης του ελαιολάδου,»· iii) το σημείο iv) αντικαθίσταται από το ακόλουθο κείμενο: «iv) παροχή τεχνικής βοήθειας στην παραγωγή, στην ελαιουργική μεταποιητική βιομηχανία, στις επιχειρήσεις παραγωγής επιτραπέζιων ελιών, στα ελαιοτριβεία και στη συσκευασία για τα θέματα που συνδέονται με την ποιότητα των προϊόντων·»· iv) το σημείο vi) αντικαθίσταται από το ακόλουθο κείμενο: «vi) κατάρτιση γευσιγνωστών για τους ελέγχους των οργανοληπτικών χαρακτηριστικών των παρθένων ελαιόλαδων και των επιτραπέζιων ελιών·». 3) Στο άρθρο 6, το πρώτο εδάφιο αντικαθίσταται από το ακόλουθο κείμενο: «Σε κάθε κράτος μέλος, ένα ελάχιστο ποσοστό 30 % του διαθέσιμου ποσού της ενωσιακής χρηματοδότησης βάσει του άρθρου 103 του κανονισμού (ΕΚ) αριθ. 1234/2007 χορηγείται για τον τομέα δράσης που αναφέρεται στο άρθρο 5 παράγραφος 1 πρώτο εδάφιο στοιχείο β) του παρόντος κανονισμού και ένα ελάχιστο ποσοστό 12 % της προαναφερθείσας ενωσιακής χρηματοδότησης χορηγείται για τον τομέα που αναφέρεται στο άρθρο 5 παράγραφος 1 πρώτο εδάφιο στοιχείο δ).». 4) Στο άρθρο 7 παράγραφος 1, προστίθεται το ακόλουθο στοιχείο ζ): «ζ) οι δραστηριότητες που συνδέονται με την καταπολέμηση του δάκου της ελιάς, εκτός από τις δραστηριότητες που προβλέπονται στο άρθρο 5 παράγραφος 1 στοιχείο β) σημείο iii).». 5) Στο άρθρο 8 παράγραφος 2 δεύτερο εδάφιο, το στοιχείο δ) αντικαθίσταται από το ακόλουθο κείμενο: «δ) σχέδιο δαπανών, με ανάλυση ανά δραστηριότητα και τομέα δράσης, που αναφέρονται στο άρθρο 5 παράγραφος 1, και ανά χρονικές περιόδους δώδεκα μηνών από την ημερομηνία έγκρισης του προγράμματος εργασίας, καθώς και με διάκριση μεταξύ των γενικών εξόδων, τα οποία δεν δύνανται να υπερβαίνουν το 5 % του συνόλου, και των άλλων κύριων ειδών δαπανών·». 6) Στο άρθρο 10 προστίθεται η ακόλουθη παράγραφος 6: «6. Κατά παρέκκλιση από τις παραγράφους 2 και 4, σε περίπτωση που τροποποίηση προγράμματος εργασίας αφορά την αντικατάσταση μιας δραστηριότητας από μια άλλη που ανήκει στον ίδιο τομέα και ο προβλεπόμενος προϋπολογισμός για καθεμία από τις ενέργειες αυτές είναι μικρότερος από 10 000 ευρώ, η οργάνωση φορέων πρέπει να κοινοποιήσει την τροποποίηση στην αρμόδια αρχή δύο μήνες πριν από την έναρξη της υλοποίησης της νέας δραστηριότητας. Εάν η αρμόδια αρχή δεν διατυπώσει αντιρρήσεις εντός προθεσμίας ενός μηνός από την κοινοποίηση, η τροποποίηση θεωρείται ότι έχει γίνει δεκτή. Η κοινοποίηση πρέπει να συνοδεύεται από δικαιολογητικά που διευκρινίζουν την αιτία, τη φύση και τις επιπτώσεις της προτεινόμενης τροποποίησης και αποδεικνύουν ότι η σχετική τροποποίηση δεν μεταβάλλει τον αρχικό στόχο του οικείου προγράμματος.». 7) Το άρθρο 11 παράγραφος 5 αντικαθίσταται από το ακόλουθο κείμενο: «5. Εντός προθεσμίας που καθορίζεται από το κράτος μέλος, αλλά το αργότερο μέχρι το τέλος κάθε έτους εκτέλεσης του προγράμματος εργασίας, οι ενδιαφερόμενες οργανώσεις φορέων μπορούν να υποβάλλουν αίτηση αποδέσμευσης της αναφερόμενης στην παράγραφο 4 εγγύησης μέχρι ανώτατου ποσού ίσου προς το σύνολο των δαπανών της πρώτης δόσης που έχουν πραγματοποιηθεί και ελεγχθεί από το κράτος μέλος. Το κράτος μέλος καθορίζει και ελέγχει τα δικαιολογητικά που συνοδεύουν την αίτηση αυτή και αποδεσμεύει τις εγγυήσεις που αντιστοιχούν στις σχετικές δαπάνες, το αργότερο κατά τη διάρκεια του δεύτερου μήνα μετά τον μήνα υποβολής της αίτησης.». 8) Στο άρθρο 18 παράγραφος 1, η εισαγωγική φράση αντικαθίσταται από το ακόλουθο κείμενο: «1. Το αργότερο μέχρι τις 31 Ιανουαρίου μετά κάθε τριετή περίοδο που αρχίζει την 1η Απριλίου σύμφωνα με το άρθρο 8, τα κράτη μέλη παραγωγής ελαιολάδου κοινοποιούν στην Επιτροπή τα εθνικά μέτρα εφαρμογής του παρόντος κανονισμού και ιδίως τα μέτρα που αφορούν:». Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Νοεμβρίου 2011.

Επαγγελματικές Οργανώσεις

ΕΡΓΑΣΙΑΚΕΣ ΣΧΕΣΕΙΣ ΚΑΙ ΕΡΓΑΤΙΚΟ ΔΙΚΑΙΟ


ΚΑΝΟΝΙΣΜΌΣ (ΕΕ) αριθ. 703/2010 ΤΗΣ ΕΠΙΤΡΟΠΉΣ της 4ης Αυγούστου 2010 σχετικά με την τροποποίηση του κανονισμού (ΕΚ) αριθ. 828/2009 για τη θέσπιση, για τις περιόδους εμπορίας 2009/2010 έως 2014/2015, λεπτομερών κανόνων εφαρμογής για την εισαγωγή και το ραφινάρισμα προϊόντων του τομέα της ζάχαρης, της δασμολογικής κλάσης 1701, στο πλαίσιο προτιμησιακών συμφωνιών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1528/2007 του Συμβουλίου, της 20ής Δεκεμβρίου 2007, περί εφαρμογής στα προϊόντα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), και ιδίως το άρθρο 9 παράγραφος 5, τον κανονισμό (ΕΚ) αριθ. 732/2008 του Συμβουλίου, της 22ας Ιουλίου 2008, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011 και για τροποποίηση των κανονισμών (ΕΚ) αριθ. 552/97, (ΕΚ) αριθ. 1933/2006 και των κανονισμών της Επιτροπής (ΕΚ) αριθ. 1100/2006 και (ΕΚ) αριθ. 964/2007 (2), και ιδίως το άρθρο 11 παράγραφος 7, Εκτιμώντας τα ακόλουθα: (1) Σύμφωνα με το άρθρο 1 παράγραφος 4 του κανονισμού (ΕΚ) αριθ. 828/2009 της Επιτροπής, της 10ης Σεπτεμβρίου 2009, για τη θέσπιση, για τις περιόδους εμπορίας 2009/2010 έως 2014/2015, λεπτομερών κανόνων εφαρμογής για την εισαγωγή και το ραφινάρισμα προϊόντων του τομέα της ζάχαρης, της δασμολογικής κλάσης 1701, στο πλαίσιο προτιμησιακών συμφωνιών (3), οι χώρες που περιλαμβάνονται στο παράρτημα I του κανονισμού (ΕΚ) αριθ. 1528/2007 ή στο παράρτημα I του κανονισμού (ΕΚ) αριθ. 732/2008 μπορούν να προστεθούν στο παράρτημα I του κανονισμού (ΕΚ) αριθ. 828/2009. Ωστόσο, σύμφωνα με το άρθρο 11 παράγραφος 1 του κανονισμού (ΕΚ) αριθ. 732/2008, μπορούν να προστεθούν μόνο οι λιγότερο αναπτυγμένες χώρες που περιλαμβάνονται στο παράρτημα I του εν λόγω κανονισμού. (2) Η Μπουρκίνα Φάσο είναι μια λιγότερο αναπτυγμένη χώρα που περιλαμβάνεται στο παράρτημα I του κανονισμού (ΕΚ) αριθ. 732/2008 και ζήτησε από την Επιτροπή να συμπεριληφθεί στο παράρτημα I του κανονισμού (ΕΚ) αριθ. 828/2009. Η Μπουρκίνα Φάσο παράγει ζάχαρη και, συνεπώς, είναι δυνητικός εξαγωγέας στην Ευρωπαϊκή Ένωση. (3) Το άρθρο 11 παράγραφος 2 του κανονισμού (ΕΚ) αριθ. 828/2009 προβλέπει κυρώσεις, εάν υποβληθεί σε ραφινάρισμα η εισαγόμενη ζάχαρη που δεν προορίζεται για ραφινάρισμα. Ωστόσο, οι κυρώσεις αυτές δεν επιβάλλονται εάν τα κράτη μέλη αποδεχτούν ότι υπάρχουν βάσιμοι και εξαιρετικοί τεχνικοί λόγοι. (4) Συνεπώς, ο κανονισμός (ΕΚ) αριθ. 828/2009 πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Διαχειριστικής Επιτροπής για την Κοινή Οργάνωση των Γεωργικών Αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 828/2009 τροποποιείται ως εξής: 1) Στο άρθρο 1, η παράγραφος 4 αντικαθίσταται από το ακόλουθο κείμενο: «4. Οι χώρες που περιλαμβάνονται στο παράρτημα I του κανονισμού (ΕΚ) αριθ. 1528/2007 ή στο παράρτημα I του κανονισμού (ΕΚ) αριθ. 732/2008 ως λιγότερο αναπτυγμένες χώρες μπορούν να προστεθούν, έπειτα από αίτημά τους, στο παράρτημα I του παρόντος κανονισμού.». 2) Στο άρθρο 9 παράγραφος 4, προστίθεται ένα δεύτερο εδάφιο: «Τα κράτη μέλη κοινοποιούν στην Επιτροπή πριν από την 1η Μαρτίου και για την προηγούμενη περίοδο εμπορίας τις ποσότητες ζάχαρης οι οποίες έχουν πράγματι εισαχθεί, κατανεμημένες ανά αριθμό αναφοράς και χώρα καταγωγής και εκφρασμένες σε χιλιόγραμμα ισοδύναμου λευκής ζάχαρης.». 3) Στο άρθρο 11 παράγραφος 2, το δεύτερο εδάφιο αντικαθίσταται από το ακόλουθο κείμενο: «Οι παραγωγοί καταβάλλουν, πριν από την 1η Ιουνίου που έπεται της σχετικής περιόδου εμπορίας, ποσό ίσο με 500 EUR ανά τόνο για τις ποσότητες ζάχαρης που αναφέρονται στο πρώτο εδάφιο στοιχείο γ) για τις οποίες δεν μπορούν να παράσχουν στο κράτος μέλος επαρκή στοιχεία που να αποδεικνύουν ότι το ραφινάρισμα πραγματοποιήθηκε για βάσιμους και εξαιρετικούς τεχνικούς λόγους.». 4) Το μέρος Ι του παραρτήματος I του κανονισμού (ΕΚ) αριθ. 828/2009 αντικαθίσταται από το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Αυγούστου 2010.

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 14ης Φεβρουαρίου 2012 σχετικά με τη σύναψη της συμφωνίας μεταξύ της Ευρωπαϊκής Ένωσης και της Γεωργίας για την προστασία των γεωγραφικών ενδείξεων των γεωργικών προϊόντων και των τροφίμων (2012/164/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v) και το άρθρο 218 παράγραφος 7, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Η Επιτροπή διαπραγματεύθηκε, εξ ονόματος της Ένωσης, συμφωνία μεταξύ της Ευρωπαϊκής Ένωσης και της Γεωργίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων (εφεξής «η συμφωνία»). (2) Η συμφωνία θα επιτρέπει την αμοιβαία προστασία των γεωγραφικών ενδείξεων στα οικεία μέρη και θα συμβάλλει στην προσέγγιση των νομοθεσιών μεταξύ των χωρών που γειτνιάζουν με την ΕΕ. (3) Σύμφωνα με την απόφαση 2011/620/ΕΕ του Συμβουλίου (1), η συμφωνία υπεγράφη στις 14 Ιουλίου 2011, με την επιφύλαξη της σύναψής της σε μεταγενέστερη ημερομηνία. (4) Θα πρέπει επίσης να οριστεί η εσωτερική διαδικασία για τον καθορισμό της θέσης της Ένωσης όσον αφορά τα θέματα που συνδέονται με τη συμφωνία. (5) Ορισμένα θέματα εφαρμογής ανετέθησαν στη μικτή επιτροπή που ιδρύθηκε από την συμφωνία, και ιδίως η αρμοδιότητα τροποποίησης ορισμένων τεχνικών πτυχών καθώς και ορισμένων παραρτημάτων της συμφωνίας. (6) Η συμφωνία θα πρέπει να συναφθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συμφωνία μεταξύ της Ευρωπαϊκής Ένωσης και της Γεωργίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων (εφεξής η «συμφωνία») εγκρίνεται εξ ονόματος της Ένωσης. Το κείμενο της συμφωνίας επισυνάπτεται στην παρούσα απόφαση. Άρθρο 2 Η Επιτροπή, η οποία επικουρείται από τους εκπροσώπους των κρατών μελών, αντιπροσωπεύει την Ένωση στην μικτή επιτροπή του άρθρου 11 της συμφωνίας. Για τους σκοπούς του άρθρου 11 παράγραφος 3 της συμφωνίας, οι τροποποιήσεις της συμφωνίας μέσω αποφάσεων της μικτής επιτροπής εγκρίνονται από την Επιτροπή, εξ ονόματος της Ένωσης, με βάση τη διαδικασία που ορίζεται στο άρθρο 15 παράγραφος 2 του κανονισμού (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2). Άρθρο 3 Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να καταθέσουν, εξ ονόματος της Ένωσης, την πράξη έγκρισης που προβλέπεται στο άρθρο 14 παράγραφος 1 της συμφωνίας, προκειμένου να εκφραστεί η συναίνεση της Ένωσης να δεσμευτεί με τη συμφωνία (3). Άρθρο 4 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 14 Φεβρουαρίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

ΑΓΟΡΑΝΟΜΙΚΗ ΝΟΜΟΘΕΣΙΑ